66 Diskuliadur – BIBL KOAD 21 : Ar Bibl e Brezhoneg evit ar Vretoned\n1 Diskuliadur Jezuz-Krist, roet dezhañ gant Doue evit diskouez d’e servijerien an traoù a dle c’hoarvezout prest, hag en deus kaset ha roet da anavezout dre e ael d’e servijer Yann,\n2 en deus disklêriet ger Doue ha testeni Jezuz-Krist, ha kement en deus gwelet.\n3 Eürus an hini a lenn hag ar re a selaou gerioù an diougan-mañ, hag a vir an traoù a zo bet skrivet ennañ, rak an amzer a zo tost.\nD’ar seizh Iliz a zo en Azia\n4 Yann, d’ar seizh Iliz a zo en Azia: Ar c’hras hag ar peoc’h ra vo roet deoc’h a-berzh an hini a zo hag a oa hag a zeu, hag a-berzh ar seizh spered a zo dirak e dron,\n5 hag a-berzh Jezuz-Krist, an test feal, ar c’hentañ-ganet a-douez ar re varv ha Priñs rouaned an douar. D’an hini en deus hor c’haret, en deus hor gwalc’het eus hor pec’hedoù dre e wad\n6 hag en deus graet ac’hanomp rouaned hag aberzhourien da Zoue e Dad, ra vo dezhañ ar gloar hag ar galloud e kantvedoù ar c’hantvedoù! Amen.\n7 Setu, emañ o tont war ar c’hoabr, ha pep lagad a welo anezhañ, zoken ar re o deus e doullet. Holl veuriadoù an douar a hirvoudo abalamour dezhañ. Ya. Amen.\n8 Me eo an Alfa hag an Omega, ar penn-kentañ hag an diwezh, eme an Aotrou Doue, an hini a zo hag a oa hag a zeu, an Holl-C’halloudeg.\nGweledigezh Mab an den\n9 Me, ho preur Yann, unanet deoc’h en anken, er rouantelezh hag er c’hendalc’husted e Jezuz-Krist, edon en enezenn anvet Patmoz abalamour da c’her Doue hag abalamour da desteni Jezuz-Krist.\n10 Bez’ e voen estlammet er spered da zeiz an Aotrou, hag e klevis a-dreñv din ur vouezh kreñv evel hini un drompilh,\n11 a lavare: Me eo an Alfa hag an Omega, ar c’hentañ hag an diwezhañ, ar pezh a welez, skriv eñ en ul levr ha kas anezhañ d’ar seizh Iliz a zo en Azia, da Efez, da Smirna, da Bergam, da Diatira, da Sardiz, da Filadelfia ha da Laodikea.\n12 Me a zistroas evit gwelout a-belec’h e teue ar vouezh a gomze ouzhin. Pa voen troet, e welis seizh kantolor aour,\n13 hag e-kreiz ar seizh kantolor, unan bennak heñvel ouzh mab an den, gwisket gant ur sae hir ha gourizet war boull e galon gant ur gouriz aour.\n14 E benn hag e vlev a oa gwenn evel gloan gwenn, evel an erc’h, e zaoulagad a oa evel ur flamm-tan,\n15 e dreid a oa heñvel ouzh kouevr fin-meurbet, evel ma oa tanet sklaer gant ur forn, e vouezh a oa evel ar vouezh eus kalz a zoureier.\n16 En e zorn dehou en doa seizh steredenn. Eus e c’henoù e teue ur c’hleze lemm a zaou droc’h hag e zremm a lugerne evel an heol en e nerzh.\n17 Pa welis anezhañ, e kouezhis d’e dreid evel marv. Lakaat a reas e zorn dehou warnon o lavarout din: Na’z pez ket aon! Me eo ar c’hentañ hag an diwezhañ,\n18 an hini a zo bev. Bet on marv, ha setu, ez on bev e kantvedoù ar c’hantvedoù. Amen. Me am eus alc’houezioù lec’h ar marv hag ar marv.\n19 Skriv an traoù ac’h eus gwelet, hag ar re a zo, hag ar re a dle en em gavout goude ar re-mañ,\n20 mister ar seizh steredenn ac’h eus gwelet em dorn dehou hag ar seizh kantolor aour. Ar seizh steredenn a zo aeled ar seizh Iliz, ar seizh kantolor ac’h eus gwelet a zo ar seizh Iliz.\nLizher da Iliz Efez\n1 Skriv da ael Iliz Efez: Setu ar pezh a lavar an hini a zalc’h ar seizh steredenn en e zorn dehou, an hini a gerzh e-kreiz ar seizh kantolor aour:\n2 Anavezout a ran da oberoù, da labour ha da basianted. Gouzout a ran penaos ne c’hellez ket gouzañv ar re zrouk, penaos ec’h eus amprouet ar re en em lavar ebestel ha n’int ket, hag ec’h eus kavet anezho gaouiat.\n3 Gouzañvet ec’h eus, bet ec’h eus pasianted, labouret ec’h eus evit va anv ha ne’c’h eus ket kollet kalon.\n4 Met un dra bennak am eus a-enep dit: dilezet ec’h eus da garantez gentañ.\n5 Az pez soñj eta a-belec’h out kouezhet, az pez keuz ha gra da oberoù kentañ, anez e teuin prest da’z kavout hag e lamin da gantolor eus e lec’h, ma ne’c’h eus ket keuz.\n6 Koulskoude ec’h eus kement-mañ: kasaat a rez oberoù an Nikolaidi, a gasaan ivez.\n7 An neb en deus divskouarn, ra glevo ar pezh a lavar ar Spered d’an Ilizoù. D’an hini a drec’ho me a roio da zebriñ eus ar wezenn a vuhez a zo e-kreiz baradoz Doue.\nLizher da Iliz Smirna\n8 Skriv da ael Iliz Smirna: Setu ar pezh a lavar ar c’hentañ hag an diwezhañ, an hini a zo bet marv hag a zo deuet adarre d’ar vuhez:\n9 Anavezout a ran da oberoù, da drubuilhoù ha da baourentez, petra bennak ma’z out pinvidik, ha gwallgomzoù ar re en em lavar Yuzevien ha n’int ket, met a zo ur sinagogenn eus Satan.\n10 Na’z pez ket aon rak netra eus an traoù az po da c’houzañv. Setu, an diaoul a ya da deurel hiniennoù ac’hanoc’h er prizon evit ma viot amprouet, hag ho po un trubuilh e-pad dek devezh. Bez feal betek ar marv, hag e roin dit ar gurunenn a vuhez.\n11 An neb en deus divskouarn, ra glevo ar pezh a lavar ar Spered d’an Ilizoù. An hini a drec’ho ne vo ket gloazet gant an eil marv.\nLizher da Iliz Pergam\n12 Skriv da ael Iliz Pergam: Setu ar pezh a lavar an hini en deus ar c’hleze lemm a zaou droc’h:\n13 Anavezout a ran da oberoù, e pelec’h e chomez, e-lec’h ma emañ tron Satan. Hag e talc’hez va anv ha ne’c’h eus ket nac’het va feiz, zoken en deizioù ma’z eo bet lakaet d’ar marv Antipaz, va merzher feal, en ho touez, e-lec’h ma chom Satan.\n14 Met traoù bennak am eus a-enep dit: bez’ ec’h eus aze tud hag a zalc’h kelennadurezh Balaam, a zeske da Valag lakaat ur maen-kouezh dirak mibien Israel evit ma tebrjent traoù aberzhet d’an idoloù ha ma kouezhjent er c’hadaliezh.\n15 Evel-se, ec’h eus ivez tud a zalc’h kelennadurezh an Nikolaidi, ar pezh a gasaan.\n16 Az pez eta keuz, anez e teuin prest da’z kavout hag e stourmin outo gant kleze va genoù.\n17 An neb en deus divskouarn, ra glevo ar pezh a lavar ar Spered d’an Ilizoù. D’an hini a drec’ho e roin da zebriñ eus ar mann kuzhet hag e roin dezhañ ur maen gwenn, ha war ar maen-se e vo skrivet un anv nevez n’eo anavezet gant den, nemet gant an hini a resev anezhañ.\nLizher da Iliz Tiatira\n18 Skriv da ael Iliz Tiatira: Setu ar pezh a lavar Mab Doue, an hini en deus e zaoulagad evel ur flamm-tan hag e dreid heñvel ouzh kouevr fin-meurbet:\n19 Anavezout a ran da oberoù, da garantez, da servij, da feiz, da zalc’husted ha da oberoù diwezhañ a zo en tu all d’ar re gentañ.\n20 Met traoù bennak am eus a-enep dit: lezel ar wreg Jezabel, en em lavar profedez, da gelenn ha da douellañ va servijerien evit o lakaat da gouezhañ er c’hadaliezh ha da zebriñ traoù aberzhet d’an idoloù.\n21 Roet em eus amzer dezhi evit m’he defe keuz eus he gadaliezh, met n’eo ket fellet dezhi kaout keuz.\n22 Setu, mont a ran d’he zeurel war ur gwele, hag ar re a ra avoultriezh ganti a vo en un trubuilh bras, nemet o defe keuz eus o oberoù.\n23 Lakaat a rin he bugale da vervel eus ar marv, hag an holl Ilizoù a ouezo penaos ez on an hini a furch al lounezhi hag ar c’halonoù. Reiñ a rin da bep hini ac’hanoc’h hervez e oberoù.\n24 Met e lavaran deoc’h-c’hwi, d’ar re all a zo e Tiatira, da gement hini na resev ket ar gelennadurezh-se ha n’en deus ket anavezet donderioù Satan evel ma lavaront: Ne lakain bec’h all ebet warnoc’h,\n25 met da vihanañ, dalc’hit start ar pezh hoc’h eus betek ma teuin.\n26 D’an hini a drec’ho hag a viro va oberoù betek an dibenn, e roin dezhañ galloud war ar broadoù.\n27 Gouarn a raio anezho gant ur wialenn houarn evel ma torrer podoù pri, evel ma em eus va-unan resevet kement-se digant va Zad,\n28 hag e roin dezhañ steredenn ar mintin.\n29 An neb en deus divskouarn, ra glevo ar pezh a lavar ar Spered d’an Ilizoù.\nLizher da Iliz Sardiz\n1 Skriv da ael Iliz Sardiz: Setu ar pezh a lavar an hini en deus seizh spered Doue hag ar seizh steredenn: Anavezout a ran da oberoù, ar vrud ac’h eus da vezañ bev met marv out.\n2 Bez evezhiek ha kreñva ar pezh a chom hag a ya da vervel, rak ne’m eus ket kavet da oberoù peurvat dirak Doue.\n3 Az pez soñj eta eus ar pezh ac’h eus resevet ha klevet, mir anezhañ hag az pez keuz. Ma ne veilhez ket, dont a rin da’z kavout evel ul laer, ha ne ouezi ket da bet eur e teuin da’z kavout.\n4 Bez’ ec’h eus koulskoude e Sardiz un nebeud tud n’o deus ket saotret o dilhad. Int a gerzho ganin e gwiskamantoù gwenn o vezañ ma’z int dellezek.\n5 An hini a drec’ho a vo gwisket gant dilhad gwenn, ne lamin ket e anv eus al levr a vuhez, hag ec’h anzavin e anv dirak va Zad ha dirak e aeled.\n6 An neb en deus divskouarn, ra glevo ar pezh a lavar ar Spered d’an Ilizoù.\nLizher da Iliz Filadelfia\n7 Skriv da ael Iliz Filadelfia: Setu ar pezh a lavar ar Sant, ar Gwirion, an hini en deus alc’houez David, an hini a zigor ha den ne serr, hag an hini a serr ha den ne zigor:\n8 Anavezout a ran da oberoù. Setu, digoret em eus un nor dirazout ha den ne c’hell he serriñ, dre ma ec’h eus bet nebeut a nerzh, ma ec’h eus miret va ger ha ma ne’c’h eus ket nac’het va anv.\n9 Setu, e roin dit reoù eus sinagogenn Satan, en em lavar Yuzevien ha n’int ket met a lavar gevier. Setu, me a lakaio anezho da zont evit ma taoulinint da’z treid ha ma ouezint penaos em eus da garet.\n10 Abalamour ma ec’h eus miret ger va dalc’husted, me va-unan a viro ac’hanout en eur an temptadur a dle dont war ar bed holl evit amprouiñ ar re a chom war an douar.\n11 Setu, dont a ran prest. Dalc’h start ar pezh ac’h eus evit na gemero den da gurunenn.\n12 Gant an hini a drec’ho e rin ur peul e templ va Doue ha ne yelo ken er-maez. Skrivañ a rin warnañ anv va Doue, hag anv kêr va Doue, ar Jeruzalem nevez a ziskenn eus an neñv eus kichen va Doue, ha va anv nevez.\n13 An neb en deus divskouarn, ra glevo ar pezh a lavar ar Spered d’an Ilizoù.\nLizher da Iliz Laodikea\n14 Skriv da ael Iliz Laodikea: Setu ar pezh a lavar an Amen, an test feal ha gwirion, ar penn-kentañ eus krouidigezh Doue:\n15 Anavezout a ran da oberoù. Gouzout a ran n’out na yen na tomm. O, Ma vijes bet yen pe tomm!\n16 Evel-se, dre ma’z out klouar na yen na tomm, e c’hwedin ac’hanout eus va genoù.\n17 Rak e lavarez: Me a zo pinvidik, en em binvidikaet on ha ne’m eus ezhomm a netra, ha n’anavezez ket out gwalleürus, truezus, paour, dall hag en noazh,\n18 aliañ a ran ac’hanout da brenañ diganin aour amprouet dre an tan evit dont da vezañ pinvidik, ha dilhad gwenn evit bezañ gwisket ha chom hep diskouez ar vezh eus da noazhder, ha louzoù da oleviñ da zaoulagad evit ma weli.\n19 Tamall ha kastizañ a ran ar re holl a garan. Az pez gred eta ha keuz.\n20 Setu, en em zalc’han ouzh an nor hag e skoan. Mar klev unan bennak va mouezh ha mar digor an nor, ez in en e di, hag e koagnin gantañ hag eñ ganin.\n21 An hini a drec’ho, me a lakaio anezhañ da azezañ ganin war va zron, evel ma em eus trec’het ha ma’z on azezet gant va Zad war e dron.\n22 An neb en deus divskouarn, ra glevo ar pezh a lavar ar Spered d’an Ilizoù.\n1 Goude-se e sellis ha setu, un nor a oa digor en neñv. Ar c’hentañ mouezh em boa klevet, evel hini un drompilh, a gomzas ganin hag a lavaras: Pign amañ hag e tiskouezin dit an traoù a dle c’hoarvezout goude ar re-mañ.\n2 Ha kerkent e voen estlammet er spered. Ha setu, un tron a oa savet en neñv hag unan bennak azezet war an tron.\n3 An hini a oa azezet a oa heñvel a zoare ouzh ur maen-yalp hag un agatenn-ruz. An tron a oa kelc’hiet gant ur wareg-c’hlav a oa heñvel a zoare ouzh un emrodezenn.\n4 En-dro d’an tron e oa pevar dron warn-ugent, hag e welis war an tronioù-se pevar henaour warn-ugent azezet, gwisket gant dilhad gwenn, gant kurunennoù aour war o fennoù.\n5 Eus an tron e teue luc’hed, kurunoù ha mouezhioù. Dirak an tron e teve seizh lamp gwrezus a zo ar seizh spered eus Doue.\n6 Bez’ e oa ivez dirak an tron ur mor gwer heñvel ouzh strink. E-kreiz an tron hag en-dro d’an tron, e oa pevar bev leun a lagadoù a-dreñv hag a-raok.\n7 An c’hentañ bev a oa heñvel ouzh ul leon, an eil bev a oa heñvel ouzh ul leue, an trede bev en doa e zremm evel hini un den, ar pevare bev a oa heñvel ouzh un erer o nijal.\n8 Ar pevar bev o doa pep hini c’hwec’h askell hag en-dro hag en diabarzh e oant leun a lagadoù. Ne baouezent noz deiz da lavarout: Santel, santel, santel eo an Aotrou Doue holl-c’halloudek, an hini a zo hag a oa hag a zeu!\n9 Pa roe ar bevien gloar hag enor ha gras d’an hini a oa azezet war an tron, d’an hini a vev e kantvedoù ar c’hantvedoù,\n10 ar pevar henaour warn-ugent a zaouline dirak an hini a oa azezet war an tron, hag a azeule an hini a vev e kantvedoù ar c’hantvedoù, hag a daole o c’hurunennoù dirak an tron en ur lavarout:\n11 Aotrou, dellezek out da resev ar gloar hag an enor hag ar galloud, rak krouet ec’h eus an holl draoù, hag evit da levenez eo emaint hag ez int bet krouet!\nJezuz a zo dellezek da zigeriñ al levr siellet\n1 Hag e welis e dorn dehou an hini a oa azezet war an tron ul levr skrivet en diabarzh hag en diavaez, siellet gant seizh siell.\n2 Gwelout a ris un ael galloudek a grie gant ur vouezh kreñv: Piv a zo dellezek da zigeriñ al levr ha da zieren ar sielloù?\n3 Ha den, nag en neñv, na war an douar, na dindan an douar, ne c’helle digeriñ al levr pe sellout outañ.\n4 Hag e ouelis kalz, abalamour na voe kavet den ebet dellezek da zigeriñ al levr, na d’e lenn, na da sellout outañ.\n5 Unan eus an henaourien a lavaras din: Na ouel ket. Setu, al leon a zo eus meuriad Juda, gwrizienn David, en deus trec’het evit digeriñ al levr ha dieren ar seizh siell anezhañ.\n6 Me a sellas ha setu, e-kreiz an tron hag ar pevar bev hag e-kreiz an henaourien, un Oan a oa eno evel aberzhet. Bez’ en doa seizh korn ha seizh lagad, a zo ar seizh spered Doue kaset dre an douar a-bezh.\n7 Dont a reas hag e kemeras al levr eus dorn dehou an hini a oa azezet war an tron.\n8 P’en doe kemeret al levr, ar pevar bev hag ar pevar henaour warn-ugent a zaoulinas dirak an Oan, o kaout pep hini anezho telennoù hag hanafoù aour leun a c’hwezhioù-mat, a zo pedennoù ar sent.\n9 Ur c’hantik nevez a ganent o lavarout: Dellezek out da gemer al levr ha da zigeriñ ar sielloù anezhañ, rak lakaet out bet d’ar marv hag ec’h eus hon dasprenet da Zoue dre da wad, a bep meuriad, a bep yezh, a bep pobl, a bep broad,\n10 graet ec’h eus ac’hanomp rouaned hag aberzhourien d’hon Doue, hag e renimp war an douar.\n11 Me a sellas hag a glevas mouezh kalz a aeled en-dro d’an tron, ar bevien hag an henaourien, hag an niver anezho a oa eus dekviliadoù a zekviliadoù ha miliadoù a viliadoù.\n12 Lavarout a raent gant ur vouezh kreñv: Dellezek eo an Oan a zo bet lakaet d’ar marv da resev galloud, pinvidigezh, furnez, nerzh, enor, gloar ha meuleudi.\n13 Klevout a ris an holl grouadurien a zo en neñv, war an douar, dindan an douar, er mor, hag an holl draoù a zo enno, a lavare: D’an hini a zo azezet war an tron ha d’an Oan, ra vo ar veuleudi, an enor, ar gloar hag an nerzh, e kantvedoù ar c’hantvedoù!\n14 Ar pevar bev a lavare: Amen! Hag ar pevar henaour warn-ugent a zaoulinas hag a azeulas an hini a vev e kantvedoù ar c’hantvedoù.\nAr c’hwec’h siell kentañ\n1 Me a sellas pa zigoras an Oan unan eus ar seizh siell hag e klevis unan eus ar pevar bev o lavarout gant ur vouezh kurun: Deus ha gwel.\n2 Me a sellas ha setu, ur marc’h gwenn en em gavas. An hini a oa pignet warnañ en doa ur wareg, roet e voe dezhañ ur gurunenn, hag ez eas kuit evel un trec’her evit trec’hiñ.\n3 Pa zigoras an eilvet siell, e klevis an eilvet bev a lavare: Deus ha gwel.\n4 Dont a reas er-maez ur marc’h all liv tan. An hini a oa pignet warnañ en doa ar galloud da gas ar peoc’h kuit a-ziwar an douar ha d’ober ma en em lazhfe an dud an eil egile. Ur c’hleze bras a voe roet dezhañ.\n5 Pa zigoras an trede siell, e klevis an trede bev a lavare: Deus ha gwel. Me a sellas ha setu, ur marc’h du en em gavas. An hini a oa pignet warnañ en doa ur valañs en e zorn.\n6 Hag e klevis ur vouezh e-kreiz ar pevar bev a lavare: Ur c’hoiniks (~ 1 l) gwinizh evit un diner (1 diner = pezh arc’hant roman war-dro 4 g) ha tri c’hoiniks (~ 3 l) heiz evit un diner, met na washa ket an eoul nag ar gwin.\n7 Pa zigoras ar pevare siell, e klevis mouezh ar pevare bev a lavare: Deus ha gwel.\n8 Me a sellas ha setu, ur marc’h drouklivet en em gavas. An hini a oa pignet warnañ a oa anvet ar marv, ha lec’h ar marv a gerzhe d’e heul. Ar galloud a oa roet dezho war ar bedervet lodenn eus an douar evit lakaat an dud da vervel dre ar c’hleze, dre an naonegezh, dre ar varvelezh ha dre loened gwez an douar.\n9 Pa zigoras ar pempvet siell, e welis dindan an aoter eneoù ar re a oa bet lakaet d’ar marv abalamour da c’her Doue hag abalamour d’an testeni o doa roet.\n10 Gant ur vouezh kreñv e krient o lavarout: Aotrou santel ha gwirion, pegeit e chomi hep barn hag hep veñjiñ hor gwad war ar re a chom war an douar?\n11 Da bep hini anezho e voe roet saeoù gwenn. Lavaret e voe dezho gortoz c’hoazh un nebeud amzer, betek ma vo peurc’hraet an niver eus o c’henseurted a servij hag o breudeur a dle bezañ lakaet d’ar marv evelto.\n12 Me a sellas pa zigoras ar c’hwec’hvet siell ha setu, ur c’hren-douar bras en em reas, an heol a zeuas du evel ur sac’had reun, al loar a zeuas evel gwad,\n13 stered an neñv a gouezhas war an douar evel ma taol ur wezenn-fiez he fiez glas pa’z eo hejet gant an avel.\n14 An neñv en em dennas evel ul levr a roller, hag an holl venezioù hag an enezennoù a voe lamet diouzh o lec’hioù.\n15 Rouaned an douar, ar re vras, ar re binvidik, ar gabitened, ar re c’halloudek, pep sklavour ha pep den frank en em guzhas er mougevioù hag e reier ar menezioù,\n16 hag e lavarjont d’ar menezioù ha d’ar reier: Kouezhit warnomp ha kuzhit ac’hanomp a-zirak dremm an hini a zo azezet war an tron hag a-zirak kounnar an Oan,\n17 rak deuet eo deiz bras e gounnar; ha piv a c’hello chom en e sav?\nKant pevar mil ha daou-ugent merket gant ur siell\n1 Goude-se, e welis pevar ael en em zalc’he e pevar c’horn an douar, o terc’hel ar pevar avel evit na c’hwezhfe avel ebet na war an douar, na war ar mor, na war wezenn ebet.\n2 Hag e welis un ael all a bigne eus kostez ar sav-heol, o terc’hel siell an Doue bev. Gant ur vouezh kreñv e krias d’ar pevar ael o doa resevet ar galloud da noazout d’an douar ha d’ar mor\n3 o lavarout: Na noazit ket d’an douar, na d’ar mor, na d’ar gwez, betek m’hor bo merket gant ur siell tal servijerien hon Doue.\n4 Hag e klevis an niver eus ar re a oa bet merket, kant pevar mil ha daou-ugent a zo bet merket gant ar siell a-douez holl veuriadoù mibien Israel:\n5 A veuriad Juda, daouzek mil merket gant ar siell; a veuriad Ruben, daouzek mil merket gant ar siell; a veuriad Gad, daouzek mil merket gant ar siell;\n6 a veuriad Aser, daouzek mil merket gant ar siell; a veuriad Neftali, daouzek mil merket gant ar siell; a veuriad Manase, daouzek mil merket gant ar siell;\n7 a veuriad Simeon, daouzek mil merket gant ar siell; a veuriad Levi, daouzek mil merket gant ar siell; a veuriad Isakar, daouzek mil merket gant ar siell;\n8 a veuriad Zabulon, daouzek mil merket gant ar siell; a veuriad Jozef, daouzek mil merket gant ar siell; a veuriad Benjamin, daouzek mil merket gant ar siell.\nAr vandenn vras gwisket gant saeoù gwenn\n9 Goude -se e sellis ha setu, un engroez ken bras ken na c’helle den kontañ, a bep broad, a bep meuriad, a bep pobl, a bep yezh, en em zalc’he dirak an tron ha dirak an Oan; gwisket e oant gant saeoù gwenn, gant palmez en o daouarn.\n10 Gant ur vouezh kreñv e krient o lavarout: Ar silvidigezh a zo d’hon Doue a zo azezet war an tron ha d’an Oan.\n11 An holl aeled en em zalc’he en-dro d’an tron, d’an henaourien ha d’ar pevar bev, hag en em stoujont war o dremm dirak an tron hag ec’h azeuljont Doue\n12 o lavarout: Amen! Ar veuleudi, ar gloar, ar furnez, ar c’hras, an enor, ar galloud, an nerzh, ra vint d’hon Doue e kantvedoù ar c’hantvedoù! Amen.\n13 Unan eus an henaourien a gemeras ar gomz hag a lavaras din: Ar re a zo gwisket gant saeoù gwenn, piv int hag a-belec’h ez int deuet?\n14 Me a lavaras dezhañ: Aotrou, te a oar. Hag e lavaras din: Bez’ int ar re a zo deuet eus an trubuilh bras, gwalc’het o deus o saeoù ha gwennet anezho e gwad an Oan.\n15 Dre-se emaint dirak tron Doue hag e servijont anezhañ deiz ha noz en e dempl. An hini a zo azezet war an tron a chomo en o-zouez,\n16 n’o devo ken naon, n’o devo ken sec’hed, an heol ne skoio ken warno na tommder ebet,\n17 rak an Oan a zo e-kreiz an tron o mesaio hag o degaso da vammennoù dour ar vuhez, ha Doue a sec’ho pep daeraouenn eus o daoulagad.\nAr seizhvet siell\n1 Pa zigoras ar seizhvet siell, e voe graet ur sioulded vras en neñv e-pad war-dro un hanter-eur.\n2 Hag e welis ar seizh ael en em zalc’h dirak Doue, hag e voe roet dezho seizh trompilh.\n3 Un ael all a zeuas hag en em zalc’has tost d’an aoter, gant un ezañsouer aour. Roet e voe dezhañ kalz a c’hwezh-vat da ginnig gant pedennoù an holl sent war an aoter aour a zo dirak an tron.\n4 Moged ar c’hwezh-vat gant pedennoù ar sent a bignas eus dorn an ael dirak Doue.\n5 An ael a gemeras an ezañsouer, a leunias anezhañ gant tan eus an aoter hag a daolas anezhañ war an douar. Hag e voe mouezhioù, kurunoù, luc’hed hag ur c’hren-douar.\nAr c’hwec’h trompilh kentañ\n6 Ar seizh ael a oa ar seizh trompilh ganto en em brientas da seniñ.\n7 An hini kentañ a sonas, hag e voe ur grizilh hag un tan mesket gant gwad o kouezhañ war an douar. An deirvet lodenn eus ar gwez a voe devet hag an holl c’heot glas a voe devet.\n8 An eilvet ael a sonas, hag e voe stlapet er mor evel ur menez bras tanet holl. An deirvet lodenn eus ar mor a voe troet e gwad,\n9 an deirvet lodenn eus ar grouadurien a oa er mor hag o doa buhez a varvas, hag an deirvet lodenn eus al listri a voe kollet.\n10 An trede ael a sonas, hag e kouezhas eus an neñv ur steredenn vras leskidik evel ur c’houlaouenn-dan, hag e kouezhas war an deirvet lodenn eus ar stêrioù ha war ar mammennoù-dour.\n11 Anv ar steredenn-se a zo Huelenn-c’hwerv. An deirvet lodenn eus an doureier a voe troet en huelenn-c’hwerv hag un niver bras a dud a varvas dre an doureier abalamour ma oant deuet da vezañ c’hwerv.\n12 Ar pevare ael a sonas, hag an deirvet lodenn eus an heol a voe skoet, an deirvet lodenn eus al loar hag an deirvet lodenn eus ar stered, en hevelep doare ma voe an deirvet lodenn teñvalaet, ma kollas an deiz an deirvet lodenn eus e sklêrijenn kenkoulz hag an noz.\n13 Me a welas hag a glevas un ael a nije dre greiz an neñv, o lavarout gant ur vouezh kreñv: Gwalleur, gwalleur, gwalleur d’an dud a chom war an douar, abalamour da son trompilhoù an tri ael a dle c’hoazh seniñ!\n1 Ar pempvet ael a sonas, hag e welis ur steredenn a oa kouezhet eus an neñv war an douar. Alc’houez puñs an donder a voe roet dezhañ,\n2 hag e tigoras puñs an donder, hag e savas eus ar puñs ur vogedenn evel mogedenn ur fornez vras. An heol hag an aer a voe teñvalaet gant mogedenn ar puñs.\n3 Kilheien-raden en em stlabezas war an douar eus ar vogedenn; roet e voe dezho ur galloud heñvel ouzh hini kruged an douar.\n4 Lavaret e voe dezho tremen hep ober droug da c’heot an douar, na da c’hlazenn ebet, na da wezenn ebet, met hepken d’an dud n’o deus ket siell Doue war o zalioù.\n5 Roet e voe dezho ar galloud, nann d’o lazhañ, met d’o heskinañ e-pad pemp miz, hag o foan a oa evel poan ar c’hrug pa flemm un den.\n6 En deizioù-se an dud a glasko ar marv ha ne gavint ket anezhañ, fellout a raio dezho mervel hag ar marv a dec’ho diouto.\n7 Ar c’hilheien-se a oa heñvel ouzh kezeg fichet a-benn an emgann. Bez’ e oa war o fennoù kurunennoù heñvel ouzh aour hag o dremmoù a oa evel dremmoù tud.\n8 Blev o doa evel blev gwragez hag o dent a oa evel dent leoned.\n9 Hobregonoù o doa evel hobregonoù houarn ha trouz o divaskell a oa evel trouz kirri gant kalz a gezeg a red d’an emgann.\n10 Lostoù o doa evel re ar c’hruged hag en o lostoù e oa broudoù. O galloud a oa da noazout d’an dud e-pad pemp miz.\n11 Ur roue o doa warno, ael an donder, galvet en hebraeg Abaddon hag e gresianeg Apollion (= distrujer).\n12 Ar c’hentañ gwalleur a zo tremenet. Setu, dont a ra c’hoazh daou walleur all goude kement-se.\n13 Ar c’hwec’hvet ael a sonas, hag e klevis ur vouezh a zeue eus pevar c’horn an aoter aour a zo dirak Doue,\n14 o lavarout d’ar c’hwec’hvet ael en doa an drompilh: Diere ar pevar ael a zo ereet war ar stêr vras Eufratez.\n15 Hag e voe diereet ar pevar ael a oa prest evit an eur, an deiz, ar miz hag ar bloaz, da lazhañ an deirvet lodenn eus an dud.\n16 Niver marc’hegerien an arme en em save da zaou zekviliad a zekviliadoù (= daout c’hant milion), klevout a ris an niver anezho.\n17 Evel-se e welis ar c’hezeg er weledigezh, hag ar re a oa azezet warno o doa hobregonoù a liv tan, pour-bran ha soufr. Pennoù ar c’hezeg a oa evel pennoù leoned, hag eus o genoù e teue tan, moged ha soufr.\n18 An deirvet lodenn eus an dud a voe lazhet gant an tri dra-se, gant an tan, gant ar moged ha gant ar soufr a zeue eus o genoù.\n19 Rak o galloud a oa en o genoù hag en o lostoù; o lostoù a oa heñvel ouzh naered hag o doa pennoù, ha dre ar re-mañ eo e raent droug.\n20 Ar peurrest eus an dud, ar re ne voent ket lazhet gant ar goulioù-mañ, n’o doe ket keuz eus oberoù o daouarn evit paouez da azeuliñ an diaouled hag an idoloù aour, arc’hant, arem, maen ha koad, na c’hellont na gwelout, na klevout, na kerzhout.\n21 N’o doe ket keuz eus o muntroù, nag eus o sorserezhioù, nag eus o hudurnez, nag eus o laeroñsioù.\nAn ael galloudek hag al levr bihan\n1 Gwelout a ris un ael all galloudek a ziskenne eus an neñv, gwisket gant ur goabrenn. Bez’ e oa ur wareg-c’hlav a-us d’e benn, e zremm a oa evel an heol hag e dreid evel peulioù tan.\n2 Derc’hel a rae en e zorn ul levr bihan digor. Lakaat a reas e droad dehou war ar mor hag e hini kleiz war an douar,\n3 hag e krias gant ur vouezh kreñv evel ul leon pa yud. Pa grias, ar seizh kurun a roas da glevout o mouezh.\n4 P’o doe ar seizh kurun lakaet o mouezh da vezañ klevet, ez aen da skrivañ, met e klevis ur vouezh o tont eus an neñv a lavare din: Siell an traoù o deus lavaret ar seizh kurun ha na skriv ket anezho.\n5 An ael am boa gwelet oc’h en em zerc’hel war ar mor ha war an douar a savas e zorn etrezek an neñv\n6 hag a douas dre an hini a vev e kantvedoù ar c’hantvedoù, hag en deus krouet an neñv hag an traoù a zo ennañ, an douar hag an traoù a zo warnañ, ar mor hag an traoù a zo ennañ, penaos ne vo ken a amzer,\n7 met en deizioù ma vo klevet mouezh ar seizhvet ael, pa grogo gant seniñ, mister Doue a vo peurc’hraet, evel m’en doa disklêriet d’e servijerien ar brofeded.\n8 Ar vouezh am boa klevet eus an neñv a gomzas din a-nevez hag a lavaras: Kae, kemer al levr bihan a zo digor e dorn an ael en em zalc’h war ar mor ha war an douar.\n9 Mont a ris etrezek an ael hag e lavaris dezhañ: Ro din al levr bihan. Hag e lavaras din: Kemer ha lonk anezhañ, leuniañ a raio da vouzelloù a c’hwervder, met e-barzh da c’henoù e vo dous evel mel.\n10 Kemer a ris al levr bihan eus dorn an ael hag e lonkis anezhañ. Dous e voe em genoù evel mel, met pa em boe e lonket, va bouzelloù a voe leuniet a c’hwervder.\n11 Neuze e lavaras din: Ret eo dit diouganañ c’hoazh war un niver bras a bobloù, a vroadoù, a yezhoù hag a rouaned.\n1 Roet e voe din ur walenn (~ 3 m) heñvel ouzh ur wialenn, hag an ael en em ziskouezas hag a lavaras: Sav ha muzul templ Doue, an aoter hag ar re a azeul eno.\n2 Lez ar porzh a zo a-ziavaez an templ ha na vuzul ket anezhañ, rak roet eo bet d’ar broadoù. Int a vac’ho gant o zreid ar gêr santel e-pad daou viz ha daou-ugent.\n3 Me a roio galloud da’m daou dest hag e tiouganint, gwisket gant seier, e-pad mil daou c’hant ha tri-ugent devezh.\n4 Ar re-se eo an div olivezenn hag an daou gantolor en em zalc’h dirak Doue an douar.\n5 Mar fell da unan bennak ober droug dezho, e teuio eus o genoù un tan a lonko o enebourien, rak mar fell da unan bennak ober droug dezho, e ranko bezañ lazhet en doare-se.\n6 Ar galloud o deus da serriñ an neñv evit na raio ket a c’hlav e-pad ma tiouganint, hag ar galloud o deus da dreiñ an doureier e gwad ha da skeiñ an douar a bep seurt goulioù bep gwech ma fello dezho.\n7 Ha p’o devo peurc’hraet o zesteni, al loen hag a sav eus an donder a raio ar brezel dezho, o zrec’ho hag o lazho.\n8 O c’horfoù marv a vo war blasenn ar gêr vras, a vez anvet en ur ster speredel Sodom hag Ejipt, e-lec’h ma’z eo bet hon Aotrou staget ouzh ar groaz.\n9 Tud a-douez pep pobl, pep meuriad, pep yezh ha pep broad, a welo o c’horfoù e-pad tri devezh hanter, ha ne lezint ket o lakaat er bez.\n10 Tud an douar en em laouenaio diwar o fenn hag en em roio d’al levenez, hag e kasint profoù an eil d’egile abalamour m’o devo an daou brofed-se trubuilhet tud an douar.\n11 Goude an tri devezh hanter-se, ar Spered a vuhez kaset gant Doue a yeas enno hag ec’h adsavjont war o zreid; un aon bras a grogas er re a welas anezho.\n12 Ur vouezh kreñv a glevjont eus an neñv, a lavare dezho: Pignit amañ. Hag e pignjont en neñv en ur goabrenn hag o enebourien a welas anezho.\n13 D’an eur-se e c’hoarvezas ur c’hren-douar bras hag an dekvet lodenn eus ar gêr a gouezhas. Seizh mil den a voe lazhet gant ar c’hren-douar, ar re all a voe spouronet hag a roas gloar da Zoue an neñv.\n14 An eil gwalleur a zo tremenet. Setu, an trede gwalleur a zeuio prest.\nAr seizhvet trompilh\n15 Ar seizhvet ael a sonas, ha mouezhioù kreñv a voe klevet en neñv o lavarout: Rouantelezhioù ar bed a zo lakaet dindan galloud hon Aotrou hag e Grist. Eñ a reno e kantvedoù ar c’hantvedoù.\n16 Ar pevar henaour warn-ugent azezet war o zronioù dirak Doue a gouezhas war o dremm hag a azeulas Doue,\n17 o lavarout: Ni a drugareka ac’hanout, Aotrou Doue holl-c’halloudek, an hini a zo hag a oa hag a zeu, dre ma ec’h eus kemeret da c’halloud bras en da zorn ha dre ma’z out aet en da ren.\n18 Ar broadoù a zo taeret ha da gounnar a zo deuet, kenkoulz hag an amzer da varn ar re varv, da c’hopraat da servijerien ar brofeded, ar sent hag ar re a zouj da anv, bihan ha bras, ha da zistrujañ ar re a zistruj an douar.\n19 Templ Doue a zigoras en neñv hag arc’h e emglev en em ziskouezas en e dempl. Bez’ e voe luc’hed, mouezhioù, kurunoù, ur c’hren-douar hag ur grizilh bras.\nAr wreg, an aerouant hag ar bugel\n1 Ur sin bras a voe gwelet en neñv: ur wreg gwisket gant an heol, hag al loar dindan he zreid, ha war he fenn ur gurunenn a zaouzek steredenn.\n2 Brazez e oa hag e krie, o vezañ er poanioù hag o c’houzañv gwentloù ar gwilioud.\n3 Ur sin all a voe gwelet c’hoazh en neñv. Setu, un aerouant bras a liv tan o kaout seizh penn ha dek korn, ha war e bennoù seizh talgen.\n4 E lost a stleje an deirvet lodenn eus stered an neñv hag a daolas anezho war an douar. An aerouant a chomas en e sav dirak ar wreg a oa prest da wilioudiñ evit lonkañ he bugel pa vije ganet ganti.\n5 Hi a c’hanas ur mab, ur paotr a dlee gouarn an holl vroadoù gant ur wialenn houarn, hag he bugel a oa savet etrezek Doue hag etrezek e dron.\n6 Ar wreg a dec’has el lec’h distro en ul lec’h kempennet dezhi gant Doue, evit bezañ maget eno e-pad mil daou c’hant tri-ugent devezh.\n7 Un emgann a c’hoarvezas en neñv. Mikael hag e aeled a stourmas a-enep an aerouant. Hag an aerouant a stourmas gant e aeled,\n8 met ne voent ket ar c’hreñvañ hag ne voe mui kavet a lec’h evito en neñv.\n9 An aerouant bras a voe taolet kuit, an naer gozh anvet an diaoul ha Satan, an hini a douell ar bed holl, taolet e voe war an douar hag e aeled a voe taolet gantañ.\n10 Hag e klevis ur vouezh kreñv a lavare en neñv: Bremañ eo deuet silvidigezh, nerzh ha rouantelezh hon Doue, ha galloud e Grist, rak tamaller hor breudeur a zo bet taolet kuit, an hini o zamalle noz ha deiz dirak dremm hon Doue.\n11 Trec’het o deus anezhañ dre wad an Oan ha dre ar ger o deus rentet testeni drezañ, ha n’o deus ket karet o buhez en tu all d’ar marv.\n12 Dre-se en em laouenait, neñvoù, ha c’hwi a chom enno. Gwalleur d’an dud a chom war an douar ha war ar mor, rak an diaoul a zo diskennet war-zu ennoc’h gant ur fulor vras hag o c’houzout n’en deus nemet nebeud amzer.\n13 Pa welas an aerouant e oa bet taolet war an douar, e redas war-lerc’h ar wreg he doa ganet ar mab.\n14 Divaskell an erer bras a voe roet d’ar wreg evit ma c’hellfe nijal d’al lec’h distro, en he lec’h hec’h-unan ma tle bezañ maget un amzer hag amzerioù hag un hanter-amzer, pell a-zirak an naer.\n15 An naer a daolas eus he genoù dour evel ur stêr war-lerc’h ar wreg, evit stlejañ anezhi gant ar stêr.\n16 An douar a sikouras ar wreg, hag an douar a zigoras e c’henoù hag a lonkas ar stêr en doa taolet an aerouant eus e c’henoù.\n17 An aerouant en em fuloras a-enep ar wreg. Mont a reas d’ober brezel d’ar peurrest eus he lignez, d’ar re a vir gourc’hemennoù Doue hag o deus testeni Jezuz-Krist.\nAl loen o sevel eus ar mor\n1 En em zalc’his em sav war draezh ar mor, hag e welis o sevel eus ar mor ul loen en doa seizh penn ha dek korn, war e gerniel dek talgen ha war e bennoù un anv a vallozh.\n2 Al loen a welis a oa heñvel ouzh ul loupard, e dreid a oa evel re un arzh, e c’henoù evel genoù ul leon. An aerouant a roas dezhañ e nerzh, e dron hag ur galloud bras.\n3 Gwelout a ris unan eus e bennoù evel gouliet d’ar marv, met ar gouli marvus-se a oa yac’haet hag an holl douar a oa en estlamm oc’h heuliañ al loen.\n4 Azeuliñ a rejont an aerouant en doa roet galloud d’al loen, hag ec’h azeuljont al loen o lavarout: Piv a zo heñvel ouzh al loen ha piv a c’hello en em gannañ outañ?\n5 Roet e voe dezhañ ur genoù a lavare traoù bras ha mallozhioù, ha roet e voe dezhañ ar galloud d’oberiañ e-pad daou viz ha daou-ugent.\n6 Digor a reas e c’henoù evit mallozhiñ a-enep Doue, evit mallozhiñ a-enep e anv hag e dabernakl, hag a-enep ar re a chom en neñv.\n7 Roet e voe dezhañ ar galloud d’ober brezel ouzh ar sent ha d’o zrec’hiñ. Hag e voe roet dezhañ ar galloud war bep meuriad, bep yezh ha bep broad.\n8 Ar re holl a chom war an douar a azeulo anezhañ, ar re n’eo ket skrivet o anvioù adalek krouidigezh ar bed el levr a vuhez eus an Oan a zo bet lakaet d’ar marv.\n9 Mar en deus unan bennak divskouarn, ra selaouo.\n10 Mar kas unan bennak e sklaverezh, e yelo e sklaverezh. Mar lazh unan bennak gant ar c’hleze, eo ret e vo lazhet gant ar c’hleze. Amañ emañ pasianted ha feiz ar sent.\nAl loen o sevel eus an douar\n11 Gwelout a ris o sevel eus an douar ul loen all, a oa dezhañ daou gorn heñvel ouzh re un oan hag a gomze evel un aerouant.\n12 Diskouez a reas holl c’halloud al loen kentañ dirazañ, hag e lakaas an douar hag ar re a chome warnañ da azeuliñ al loen kentañ a zo bet yac’haet dezhañ e c’houli marvus.\n13 Ober a reas burzhudoù bras, zoken betek lakaat an tan da ziskenn eus an neñv war an douar dirak an dud.\n14 Touellañ a reas ar re a chome war an douar dre ar burzhudoù a oa bet roet dezhañ d’ober dirak al loen, o lavarout da dud an douar ober ur skeudenn d’al loen, an hini a oa c’hoazh bev goude bezañ resevet an taol digant ar c’hleze.\n15 Roet e voe dezhañ ar galloud da reiñ ur spered da skeudenn al loen, evit ma vije gouest skeudenn al loen da gomz ha da lakaat d’ar marv ar re holl n’azeuljent ket skeudenn al loen.\n16 Lakaat a ra an holl, bihan ha bras, pinvidik ha paour, frank ha sklav, da gemer ur merk en o dorn dehou pe war o zal.\n17 Ha den ne c’hello na prenañ na gwerzhañ nemet an hini en devo ar merk, pe an anv eus al loen, pe an niver eus e anv.\n18 Amañ emañ ar furnez. An hini en deus skiant, ra gonto niver al loen, rak un niver a zen eo. E niver a zo c’hwec’h kant c’hwec’h ha tri-ugent.\nAn Oan hag ar 144 000\n1 Me a sellas ha setu, an Oan en em zalc’he war Venez Sion, ha gantañ kant pevar mil ha daou-ugent a dud o doa anv e Dad skrivet war o zalioù.\n2 Klevout a ris ur vouezh o tont eus an neñv, evel ar vouezh eus kalz a zoureier hag evel ar vouezh eus ur c’hurun bras, hag e klevis ur vouezh a delennerien o stekiñ ouzh o zelennoù.\n3 Int a gane evel ur c’hantik nevez dirak an tron ha dirak ar pevar bev hag an henaourien. Ha den ne c’helle deskiñ ar c’hantik nemet ar c’hant pevar mil ha daou-ugent a zo bet dasprenet eus an douar.\n4 Ar re mañ eo ar re n’int ket en em saotret gant gwragez rak gwerc’h int. Ar re-mañ eo ar re a heuilh an Oan e lec’h bennak ma’z a. Ar re-mañ eo ar re a zo bet dasprenet a-douez an dud, evel frouezh kentañ evit Doue hag evit an Oan.\n5 N’eus ket bet kavet a c’haou en o genoù, rak didarch int dirak tron Doue.\nBarnedigezh Doue kemennet gant tri ael\n6 Gwelout a ris un ael all a nije e-kreiz an neñv, o tougen an Aviel peurbadus evit e brezeg d’ar re a chom war an douar, da bep broad, da bep meuriad, da bep yezh ha da bep pobl.\n7 Gant ur vouezh kreñv e lavare: Doujit Doue ha roit gloar dezhañ, rak eur e varnedigezh a zo deuet; azeulit an hini en deus graet an neñv, an douar, ar mor ha mammennoù an doureier.\n8 Un ael all a heulie o lavarout: Kouezhet eo, kouezhet eo, Babilon ar gêr vras, abalamour m’he deus roet da evañ d’an holl vroadoù eus gwin fulor he gastaouerezh.\n9 Un trede ael a heulie anezho o lavarout gant ur vouezh kreñv: Mar azeul unan bennak al loen hag e skeudenn, ha mar kemer ur merk war e dal pe en e zorn,\n10 ec’h evo ivez gwin fulor Doue, gwin digemmesk kempennet e hanaf e gounnar, hag ec’h estrenvano en tan hag er soufr dirak an aeled santel ha dirak an Oan.\n11 Moged o estrenvan a sav e kantvedoù ar c’hantvedoù, n’o deus diskuizh ebet, na deiz na noz, ar re a azeul al loen hag e skeudenn, ha piv bennak a gemer merk e anv.\n12 Amañ emañ pasianted ar sent, amañ emañ ar re a vir gourc’hemennoù Doue ha feiz Jezuz.\n13 Klevout a ris ur vouezh o tont eus an neñv a lavare din: Skriv: Eürus diwar vremañ ar re varv hag a varv en Aotrou. Ya, eme ar Spered, evit ma tiskuizhint eus o labourioù, rak o oberoù a heuilh anezho.\nEost an douar\n14 Me a sellas ha setu, e oa ur goabrenn wenn, ha war ar goabrenn unan bennak azezet a oa heñvel ouzh Mab an den, o kaout war e benn ur gurunenn aour hag en e zorn ur falc’h lemm.\n15 Un ael all a yeas kuit eus an templ, o krial gant ur vouezh kreñv d’an hini a oa azezet war ar goabrenn: Taol da falc’h ha med, an amzer da vediñ a zo deuet evidout rak eost an douar a zo darev.\n16 An hini a oa azezet war ar goabrenn a daolas e falc’h war an douar, hag an douar a voe medet.\n17 Un ael all a yeas kuit eus an templ a zo en neñv, o kaout ivez ur falc’h lemm.\n18 Dont a reas kuit eus an aoter un ael all, en doa galloud war an tan, hag e krias gant ur vouezh uhel d’an hini en doa ar falc’h lemm, o lavarout: Taol da falc’h lemm ha dastum ar blokadoù rezin eus gwinienn an douar, rak ar rezin anezho a zo darev.\n19 An ael a daolas e falc’h war an douar, a zastumas rezin gwinienn an douar hag o zaolas e beol vras kounnar Doue.\n20 Ar veoliad a voe gwasket er-maez eus kêr, ha gwad a zeuas kuit eus ar veol betek bridoù ar c’hezeg, war un astennidigezh a vil c’hwec’h kant stadenn (~ 300 km).\nSeizh ael hag ar seizh gouli diwezhañ\n1 Gwelout a ris en neñv ur sin all bras ha souezhus: seizh ael a zalc’he ar seizh gouli diwezhañ, rak drezo eo kaset da benn kounnar Doue.\n2 Gwelout a ris ivez evel ur mor gwer mesket gant tan, hag ar re o doa trec’het al loen, e skeudenn, e verk ha niver e anv, en em zalc’he war ar mor gwer hag o doa telennoù Doue ganto.\n3 Int a ganent kantik Moizez, servijer Doue, ha kantik an Oan, o lavarout: Da oberoù a zo bras ha souezhus, Aotrou Doue holl-c’halloudek! Da hentoù a zo reizh ha gwirion, Roue ar sent!\n4 Piv na zoujfe ket dit, Aotrou, ha na rofe ket gloar da’z anv? Rak te eo ar Sant hepken. An holl vroadoù a zeuio hag a blego d’an daoulin dirazout, dre ma’z eo bet da varnedigezhioù disklêriet.\n5 Goude-se e sellis ha setu, templ tabernakl an Testeni a oa digoret en neñv.\n6 Ar seizh ael a zalc’he ar seizh gouli a zeuas er-maez eus an templ, gwisket gant lin glan ha lugernus ha gourizet en-dro d’o dardreiz gant gourizoù aour.\n7 Unan eus ar pevar bev a roas d’ar seizh ael seizh hanaf aour, leuniet gant kounnar an Doue a vev e kantvedoù ar c’hantvedoù.\n8 An templ a voe leuniet gant moged o tont eus gloar Doue hag eus e c’halloud. Den ne c’helle mont en templ ken na vije peurc’hraet seizh gouli ar seizh ael.\nSeizh hanaf kounnar Doue\n1 Klevout a ris ur vouezh kreñv a zeue eus an templ hag a lavaras d’ar seizh ael: It ha skuilhit war an douar an hanafoù eus kounnar Doue.\n2 Ar c’hentañ ael a yeas hag a skuilhas e hanaf war an douar. An dud o doa merk al loen hag ar re a azeule e skeudenn a voe skoet gant ur gouli drouk ha poanius.\n3 An eilvet ael a skuilhas e hanaf er mor. Dont a reas evel gwad un den marv. Kement en doa buhez er mor a varvas.\n4 An trede ael a skuilhas e hanaf war ar stêrioù ha war mammennoù an doureier. Troet e voent e gwad.\n5 Hag e klevis ael an doureier o lavarout: Te a zo reizh, Aotrou, an hini a zo hag a oa hag a vo, abalamour ma ec’h eus barnet kement-se.\n6 Rak skuilhet o deus gwad ar sent hag ar brofeded, hag ec’h roet eus dezho gwad da evañ. Henn meritout a reont.\n7 Klevout a ris unan all eus kostez an aoter o lavarout: Ya, Aotrou Doue holl-c’halloudek, da varnedigezhioù a zo gwirion ha reizh.\n8 Ar pevare ael a skuilhas e hanaf war an heol. Roet e voe dezhañ ar galloud da zeviñ an dud dre an tan.\n9 An dud a voe devet gant un tommder bras. An dud a vallozhjont anv Doue, an hini en deus galloud war ar goulioù-se, ha n’o deus ket keuz evit reiñ gloar dezhañ.\n10 Ar pempvet ael a skuilhas e hanaf war dron al loen. E rouantelezh a zeuas leun a deñvalijenn hag an dud en em grogas en o zeodoù gant ar boan.\n11 An dud a vallozhjont Doue an neñv abalamour d’o glac’haroù ha d’o goulioù, ha n’o deus ket keuz eus o oberoù.\n12 Ar c’hwec’hvet ael a skuilhas e hanaf war ar stêr vras Eufratez. He dour a sec’has evit kempenn an hent da rouaned ar sav-heol.\n13 Gwelout a ris o vont kuit eus genoù an aerouant, eus genoù al loen hag eus genoù e fals-profed, tri spered hudur heñvel ouzh gleskered.\n14 Rak speredoù diaouled eo, a ra burzhudoù hag a ya etrezek rouaned an douar hag ar bed holl, d’o dastum evit emgann deiz bras an Doue holl-c’halloudek.\n15 Setu, e teuan evel ul laer. Eürus an hini a veilh hag a ziwall e zilhad, evit na gerzho ket en noazh ha na vo ket gwelet e vezh.\n16 Hag e tastumas anezho en ul lec’h a zo anvet en hebraeg Harmagedon.\n17 Ar seizhvet ael a skuilhas e hanaf en aer. Ur vouezh kreñv a zeuas eus templ an neñv, eus an tron, o lavarout: Graet eo a gement-se!\n18 Bez’ e voe mouezhioù, kurunoù, luc’hed hag ur c’hren-douar bras, ur c’hren-douar ken bras ha na voe biskoazh un hevelep abaoe ma ez eus tud war an douar.\n19 Ar gêr vras a voe lodennet e teir lodenn ha kêrioù ar broadoù a voe diskaret. Doue en doe soñj eus Babilon vras evit reiñ dezhi hanaf gwin e gounnar daer.\n20 An holl inizi a dec’has hag ar menezioù ne voent kavet ken.\n21 Hag e kouezhas eus an neñv war an dud ur grizilh bras, ken pounner hag un talant (~ 30 kg) pep grizilhenn. An dud a vallozhas Doue abalamour da c’houli ar grizilh, rak ar gouli-se a voe bras-meurbet.\nKouezhadenn Babilon vras\n1 Unan eus ar seizh ael o doa ar seizh hanaf a zeuas hag a gomzas ouzhin, o lavarout: Deus, hag e tiskouezin dit barnedigezh ar c’hast vras a zo azezet war galz a zoureier.\n2 Rouaned an douar o deus graet gastaouerezh ganti, ha mezvet he deus ar re a chom war an douar gant gwin he gastaouerezh.\n3 Eñ a gasas ac’hanon er spered en ul lec’h distro. Hag e welis ur wreg azezet war ul loen a liv tane, leun a anvioù a vallozh, o kaout seizh penn ha dek korn.\n4 Ar wreg a oa gwisket gant limestra ha tane, kinklet gant aour, gant mein prizius ha gant perlez. Derc’hel a rae en he dorn un hanaf aour, leun a draoù euzhus hag a hudurniezh he gastaouerezh.\n5 War he zal e oa skrivet un anv: Mister, Babilon vras, mamm ar gadalezed ha traoù euzhus an douar.\n6 Gwelout a ris ar wreg mezvet gant gwad ar sent ha gant gwad merzherien Jezuz, hag e krogas ur souezh vras ennon o welout anezhi.\n7 Neuze an ael a lavaras din: Perak ez out souezhet? Me a lavaro dit mister ar wreg hag al loen a zoug anezhi, en deus seizh penn ha dek korn.\n8 Al loen ac’h eus gwelet a zo bet ha n’emañ ken. Dleout a ra sevel eus an donder ha mont er gollidigezh. Ar re a chom war an douar ha n’eo ket bet skrivet o anvioù el levr a vuhez adalek krouidigezh ar bed a vo souezhet o welout al loen, rak bet e oa ha n’emañ ken, petra bennak ma’z emañ c’hoazh.\n9 Amañ emañ ar skiant he deus furnez. Ar seizh penn a zo seizh menez ma’z eo azezet ar wreg warno.\n10 Bez’ int ivez seizh roue. Pemp a zo kouezhet, unan a zo bev, hag egile n’eo ket c’hoazh deuet ha, pa vo deuet, ne dle ket padout pell.\n11 Al loen a oa ha n’emañ ken, a zo e-unan un eizhvet roue, emañ eus ar seizh ha mont a ra da goll.\n12 An dek korn ac’h eus gwelet a zo dek roue n’o deus ket resevet c’hoazh ar rouantelezh, met o devo ar galloud evel rouaned evit un eur gant al loen.\n13 An hevelep menoz o deus hag e roint o nerzh hag o galloud d’al loen.\n14 Stourm a raint a-enep an Oan hag an Oan o zrec’ho, abalamour ma’z eo Aotrou an aotrounez ha Roue ar rouaned, hag ar re a zo gantañ eo ar re c’halvet ar re zibabet hag ar re feal.\n15 Lavarout a reas din: An doureier ac’h eus gwelet, ma’z eo azezet ar c’hast warno, a zo pobloù, engroezioù, broadoù ha yezhoù.\n16 An dek korn ac’h eus gwelet d’al loen a gasaio ar c’hast, he glac’haro, he diwisko, a zebro he c’hig hag he c’haso da netra gant an tan.\n17 Rak Doue en deus lakaet en o c’halonoù da gas da benn e venoz ha da gaout an hevelep menoz, da reiñ o rouantelezh d’al loen betek ma teuio gerioù Doue da vezañ peurc’hraet.\n18 Ar wreg ac’h eus gwelet eo ar gêr vras a ren war rouaned an douar.\n1 Goude-se, e welis o tiskenn eus an neñv un ael all en doa ur galloud bras. An douar a voe sklêrijennet gant e c’hloar.\n2 Gant ur vouezh kreñv hag uhel e krias o lavarout: Kouezhet eo, kouezhet eo Babilon vras, deuet eo da vezañ ur chomlec’h d’an diaouled, un toull-kuzh da bep spered hudur ha da bep labous dic’hlan hag euzhus.\n3 Rak an holl vroadoù o deus evet gwin eus fulor he gastaouerezh, rouaned an douar a zo en em c’hastaouet ganti ha marc’hadourien an douar a zo en em binvidikaet eus fonnder he diroll.\n4 Klevout a ris ur vouezh all o tont eus an neñv a lavare: It kuit eus he c’hreiz, va fobl, gant aon n’ho pefe lod en he fec’hedoù ha n’ho pefe ivez lod en he goulioù,\n5 rak he fec’hedoù a zo pignet betek an neñv ha Doue en deus bet soñj eus he direizhderioù.\n6 Grit dezhi evel ma he deus graet deoc’h ha roit dezhi an daougement eus ar pezh he deus graet. En hanaf m’he deus mesket, meskit dezhi an daougement.\n7 Kement ha ma’z eo en em roet el lorc’h ha ma’z eo en em veuzet er plijadurioù, roit dezhi kement all da c’houzañv a estrenvan hag a c’hlac’har. Pa lavar en he c’halon: Azezet on da rouanez, n’on ket intañvez ha ne welin ket ar c’hañv,\n8 dre-se, en un hevelep deiz, e teuio he goulioù: ar marv, ar c’hañv hag an naonegezh, hag e vo devet gant an tan. Rak galloudek eo an Aotrou Doue a varn anezhi.\n9 Rouaned an douar, goude bezañ graet gadaliezh ha bevet er plijadurioù ganti, a ouelo warni hag a skoio war boull o c’halonoù abalamour dezhi pa welint mogedenn hec’h entanadur.\n10 En em zerc’hel a raint pell gant aon rak hec’h estrenvan, hag e lavarint: Gwalleur! Gwalleur! Kêr vras Babilon, ar gêr c’halloudek-mañ! Rak da varnedigezh a zo deuet en un eur.\n11 Marc’hadourien an douar a ouelo hag a c’harmo diwar he fenn, rak den na bren ken eus o marc’hadourezhioù,\n12 marc’hadourezhioù aour, arc’hant, mein prizius, perlez, lin fin, limestra, seiz, tane, pep seurt koad a c’hwezh-vat, pep seurt traoù en olifant, pep seurt traoù e koad gwall brizius, en arem, en houarn hag e marmor,\n13 kinamom, louzoù-frondus, c’hwezhioù-mat, ezañs, gwin, eoul, flour bleud, ed, chatal, deñved, kezeg, kirri, korfoù hag eneoù tud.\n14 Ar frouezh a c’hoantae da galon a zo pellaet diouzhit hag an holl draoù flour ha kaer a zo kollet evidout, a-vremañ n’o c’havi ken.\n15 Marc’hadourien an traoù-se, a oa en em binvidikaet ganti, en em zalc’ho pell gant aon rak hec’h estrenvan, o ouelañ, o c’harmiñ\n16 hag o lavarout: Gwalleur! Gwalleur! A gêr vras, gwisket gant lin fin, gant limestra ha gant tane, kinklet gant aour, mein prizius ha perlez!\n17 Rak en un eur kement all a binvidigezhioù a zo bet distrujet. Hag an holl sturierien, ar re holl a zo war al listri, ar vartoloded hag ar re holl a genwerzh war ar mor, en em zalc’he pell;\n18 o welout mogedenn hec’h entanadur, e krient o lavarout: Peseurt kêr a oa heñvel ouzh ar gêr vras?\n19 Teurel a raent poultr war o fenn hag, o ouelañ hag o c’harmiñ, e krient o lavarout: Gwalleur! Gwalleur! Ar gêr vras, enni ar re holl o doa listri war ar mor a oa en em binvidikaet dre he fuilhentez! Rak en un eur eo aet da netra.\n20 Neñv, en em laouena abalamour dezhi, kenkoulz ha c’hwi ebestel ha profeded santel. Rak Doue en deus graet warni barnedigezh hoc’h abeg.\n21 Un ael galloudek a gemeras ur maen evel ur maen-milin hag a daolas anezhañ er mor, o lavarout: Evel-se e vo taolet d’an traoñ gant buander Babilon, ar gêr vras, ha ne vo kavet ken.\n22 Sonioù an delennerien, ar vuzikerien, ar fleüterien hag an drompilherien ne vint ken klevet e-barzh da greiz. Micherour ebet a bep seurt micher bennak a c’hell bezañ ne vo kavet ennout. Trouz ar maen-milin ne vo ken klevet ennout.\n23 Sklêrijenn al lamp ne lugerno ken ennout, ne vo klevet ken ennout na mouezh an ozhac’h na mouezh ar wreg yaouank, rak da varc’hadourien a oa re vras an douar hag an holl vroadoù a zo bet touellet gant da strobinelloù.\n24 Enni eo bet kavet gwad ar brofeded, ar sent hag ar re holl a zo bet lakaet d’ar marv war an douar.\nAllelouia! Eured an Oan\n1 Goude-se, e klevis en neñv evel ur vouezh kreñv o tont eus ur vandenn vras, a lavare: Allelouia! (= meulit an AOTROU) Ar silvidigezh, ar gloar, an enor hag ar galloud d’an Aotrou hon Doue,\n2 rak e varnedigezhioù a zo gwirion ha reizh, rak barnet en deus ar c’hast vras a vreine an douar dre he loustoni, veñjet en deus gwad e servijerien he doa skuilhet gant he dorn.\n3 Lavarout a rejont un eilvet gwech: Allelouia! Hag he mogedenn a savas e kantvedoù ar c’hantvedoù.\n4 Ar pevar henaour warn-ugent hag ar pevar bev en em stouas hag a azeulas Doue azezet war an tron, o lavarout: Amen! Allelouia!\n5 Ur vouezh a zeuas eus an tron, o lavarout: Meulit hon Doue, c’hwi holl e servijerien, c’hwi a zouj anezhañ, bihan ha bras.\n6 Klevout a ris evel mouezh ur vandenn vras, evel ar vouezh eus kalz a zoureier hag evel ar vouezh eus kurunoù bras, a lavare: Allelouia! Rak an Aotrou Doue holl-c’halloudek a ren.\n7 En em laouenaomp, diskouezomp hol levenez ha roomp gloar dezhañ, rak eured an Oan a zo deuet hag e wreg yaouank a zo en em fichet.\n8 Roet eo bet dezhi d’en em wiskañ gant lin fin, glan, lugernus. Rak al lin fin eo oberoù reizh ar sent.\n9 Eñ a lavaras din: Skriv: Eürus ar re a zo galvet da bred-eured an Oan. Hag e lavaras din: Ar re-se eo gerioù gwirion Doue.\n10 Me a gouezhas d’e dreid evit e azeuliñ, met eñ a lavaras din: Diwall d’ober kement-se. Me eo da genseurt er servij hag hini da vreudeur o deus testeni Jezuz. Azeul Doue, rak testeni Jezuz eo ar spered a brofediezh.\nAr marc’heger gant ar marc’h gwenn; al loen hag ar fals-profed trec’het\n11 Gwelout a ris an neñv digor ha setu, ur marc’h gwenn en em gavas. An hini a oa pignet warnañ a zo galvet Feal ha Gwirion. Gant reizhder e varn hag e stourm.\n12 E zaoulagad a zo evel ur flamm-tan, war e benn ez eus meur a gurunenn. Bez’ en deus un anv a zo bet skrivet ha den n’anavez anezhañ nemet e-unan.\n13 Gwisket eo gant ur vantell livet gant gwad. E anv a zo Ger Doue.\n14 An armeoù a zo en neñv a heulie anezhañ war gezeg gwenn; gwisket e oant gant lin fin, gwenn, glan.\n15 Eus e c’henoù e teu ur c’hleze lemm evit skeiñ ar broadoù, rak gouarn a raio anezho gant ur wialenn houarn hag e wasko beol gwin kounnar daer an Doue holl-c’halloudek.\n16 War e vantell ha war e vorzhed e toug un anv skrivet: ROUE AR ROUANED, HAG AOTROU AN AOTROUNEZ.\n17 Gwelout a ris un ael all en em zalc’he e-barzh an heol. Gant ur vouezh kreñv e krias, o lavarout d’an holl laboused a nije e-kreiz an neñv: Deuit hag en em zastumit evit fest an Doue bras,\n18 evit debriñ kig ar rouaned, kig ar gabitened, kig ar re c’halloudek, kig ar c’hezeg hag ar re a bign warno, kig an holl dud, frank ha sklav, bihan ha bras.\n19 Gwelout a ris al loen, rouaned an douar hag o armeoù dastumet evit ober ar brezel d’an hini a oa pignet war ar marc’h ha d’e arme.\n20 Al loen a voe paket ha gantañ ar fals-profed, eñ hag en doa graet burzhudoù dirazañ hag en doa touellet drezo ar re o doa degemeret merk al loen hag azeulet e skeudenn. O daou e voent taolet bev er stank a dan o teviñ e-barzh ar soufr.\n21 Ar peurrest a voe lazhet gant ar c’hleze a zeue eus genoù an hini a oa pignet war ar marc’h, hag an holl laboused a voe leuniet gant o c’hig.\nSatan ereet; ar mil bloavezh; kentañ adsavidigezh\n1 Gwelout a ris un ael o tiskenn eus an neñv, gantañ alc’houez an donder hag ur chadenn vras en e zorn.\n2 Eñ a grogas an aerouant, an naer kozh, a zo an diaoul ha Satan, hag ec’h ereas anezhañ evit mil bloavezh.\n3 Teurel a reas anezhañ en donder hag e serras o lakaat ur siell warnañ, evit na douellje ken ar broadoù betek ma vije tremenet ar mil bloavezh. Goude-se, e tle bezañ diereet evit un nebeud amzer.\n4 Gwelout a ris tronioù; d’ar re a azezas warno e voe roet galloud da varn. Gwelout a ris eneoù ar re a voe bet dibennet evit testeni Jezuz hag evit ger Doue, ar re n’o doa ket azeulet al loen nag e skeudenn ha n’o doa ket degemeret e verk war o zalioù ha war o daouarn. Hag e vevjont hag e renjont gant Krist e-pad mil bloavezh.\n5 Ar peurrest eus ar re varv n’advevjont ket ken na voe ar mil bloavezh tremenet. Hounnezh eo ar gentañ adsavidigezh.\n6 Eürus ha santel an hini en deus lod er gentañ adsavidigezh. An eil marv n’en deus galloud ebet warno, met aberzhourien e vint da Zoue ha da Grist, hag e renint gantañ e-pad mil bloavezh.\nSatan diereet ha trec’het\n7 Pa vo ar mil bloavezh tremenet, Satan a vo diereet eus e brizon.\n8 Dont a raio er-maez da douellañ ar broadoù a zo e pevar c’horn an douar, Gog ha Magog, hag e tastumo anezho evit ar brezel. O niver a zo evel traezh ar mor.\n9 Pignat a rejont war c’horre an douar, en em lakajont en-dro da gamp ar sent ha d’ar gêr garet-mat. Met un tan a ziskennas digant Doue eus an neñv hag a lonkas anezho.\n10 An diaoul a douelle anezho a voe taolet er stank a dan hag a soufr, e-lec’h ma edo al loen hag ar fals-profed. Deiz ha noz ec’h estrenvanint evit kantvedoù ar c’hantvedoù.\nAr barn diwezhañ\n11 Gwelout a ris un tron gwenn hag an hini a oa azezet warnañ. An douar hag an neñv a dec’has kuit a-zirak e zremm, ha lec’h ebet ne voe kavet ken evito.\n12 Gwelout a ris ar re varv, bras ha bihan, oc’h en em zerc’hel dirak Doue. Levrioù a voe digoret. Hag e voe digoret ul levr all, al levr a vuhez. Ar re varv a voe barnet hervez o oberoù, hervez ar pezh a oa skrivet el levrioù.\n13 Ar mor a roas ar re varv a oa ennañ, ar marv ha lec’h ar marv a roas ivez ar re varv a oa enno, ha pep hini a voe barnet hervez e oberoù.\n14 Ar marv ha lec’h ar marv a voe taolet er stank a dan. Hennezh eo an eil varv.\n15 Piv bennak ne voe ket kavet skrivet el levr a vuhez a voe taolet er stank a dan.\nUn neñv nevez hag un douar nevez.\n1 Gwelout a ris un neñv nevez hag un douar nevez, rak an neñv kentañ hag an douar kentañ a oa tremenet hag ar mor ne oa ken.\n2 Ha me Yann, a welas ar gêr santel, ar Jeruzalem nevez, o tiskenn eus an neñv, eus kichen Doue, fichet evel ma’z eo kempennet ur wreg yaouank evit he fried.\n3 Klevout a ris ur vouezh kreñv o tont eus an neñv a lavare: Setu, emañ tabernakl Doue e-touez an dud. Eñ a chomo ganto, int a vo e bobl, ha Doue e-unan a vo en o zouez, bez’ e vo o Doue.\n4 Doue a sec’ho pep daeraouenn diwar o daoulagad. Ar marv ne vo ken, nag ar c’hañv, na garm, na poan ebet, rak an traoù kentañ a zo tremenet.\n5 An hini a oa azezet war an tron a lavaras: Setu, e ran an holl draoù nevez. Hag e lavaras din: Skriv, rak ar gerioù-mañ a zo feal ha gwirion.\n6 Lavarout a reas din: Graet eo. Me eo an Alfa hag an Omega, ar penn-kentañ hag an diwezh. D’an hini en deus sec’hed, e roin evit netra eus mammenn an dour a vuhez.\n7 An hini a drec’ho en devo an holl draoù da hêrezh. E Zoue e vin hag eñ a vo va mab.\n8 Met evit ar re zidalvez, ar re ziskredik, ar re euzhus, ar vuntrerien, ar c’hastaouerien, ar strobinellerien, an idolourien hag an holl c’haouiaded, o lod a zo er stank o teviñ gant tan ha soufr, ar pezh a zo an eilvet marv.\n9 Unan eus ar seizh ael o doa ar seizh hanaf leun gant ar seizh gouli diwezhañ a zeuas da’m c’havout hag a gomzas ouzhin, o lavarout: Deus, me a ziskouezo dit ar bried yaouank, gwreg an Oan.\n10 Eñ a gasas ac’hanon er spered war ur menez bras hag uhel, hag e tiskouezas din ar gêr vras, ar Jeruzalem santel, a ziskenne eus an neñv eus kichen Doue,\n11 ha gloar Doue ganti. He sked a oa heñvel ouzh hini ur maen prizius-meurbet, ouzh ur maen-yalp evel strinket.\n12 Bez’ e oa ur voger vras hag uhel. Bez’ e oa daouzek dor, e-tal an daouzek dor daouzek ael, hag anvioù skrivet warno, bez’ e oant anvioù daouzek meuriad mibien Israel.\n13 Er sav-heol teir dor, en hanternoz teir dor, er c’hreisteiz teir dor, er c’huzh-heol teir dor.\n14 Moger ar gêr he doa daouzek diazez, ha warno anvioù daouzek abostol an Oan.\n15 An hini a gomze ouzhin en doa ur walenn (~ 3 m) aour evit muzuliañ ar gêr, he dorojoù hag he moger.\n16 Ar gêr a zo pevar c’hornek, hag he hirder a zo kevatal d’he ledander. Eñ a vuzulias ar gêr gant ar walenn, daouzek mil stadenn (~ 2.2 km). He hirder, he ledander hag he uhelder a zo kevatal.\n17 Eñ a vuzulias ar voger, kant pevar ilinad ha daou-ugent (~ 70 m), muzul den, a zo hini an ael.\n18 Ar voger a oa mañsonet gant maen-yalp, hag ar gêr gant aour glan, heñvel ouzh gwer glan.\n19 Diazezoù moger ar gêr a oa kinklet gant pep seurt mein prizius. Ar c’hentañ diazez a oa a yalp, an eil a safir, an trede a galkedonia, ar pevare a emrodez,\n20 ar pempvet a sardoniks, ar c’hwec’hvet a agatenn-ruz, ar seizhvet a grizolit, an eizhvet a veril, an navet a dopaz, an dekvet a grizopraz, an unnekvet a zirkon-ruz, an daouzekvet a ametist.\n21 An daouzek dor a oa daouzek perlezenn. Pep dor a oa eus ur berlezenn hepken, hag al leurgêr a oa en aour glan, heñvel ouzh gwer treuzwelus.\n22 Ne welis templ ebet enni, rak an Aotrou Doue holl-c’halloudek hag an Oan eo an templ anezhi.\n23 Ar gêr n’he deus ezhomm nag eus an heol nag eus al loar evit he sklêrijennañ, rak gloar Doue a sklêrijenn anezhi hag an Oan eo he goulaouenn.\n24 Ar broadoù eus ar re a zo salvet a gerzho diouzh he sklêrijenn. Rouaned an douar a zegas enni o gloar hag o enor.\n25 He dorojoù ne vint ket serret bemdez, rak ne vo ket a noz eno.\n26 Degaset e vo enni gloar hag enor ar broadoù.\n27 Ne d-aio e-barzh netra hudur, nag hini eus ar re en em ro d’an euzhusted ha d’ar gaou, met hepken ar re a zo skrivet o anvioù e levr a vuhez an Oan.\n1 Eñ a ziskouezas din ur stêr c’hlan eus an dour a vuhez, sklaer evel strink, a zeue eus tron Doue hag an Oan.\n2 E-kreiz al leurgêr ha war daou gostez ar stêr edo ar wezenn a vuhez a zouge daouzek frouezhenn hag a roe he frouezh bep miz. Delioù ar wezenn a oa evit yac’haat ar broadoù.\n3 Ne vo mallozh ebet ken. Tron Doue hag an Oan a vo enni, hag e servijerien a servijo anezhañ.\n4 Int a welo e zremm hag e anv a vo war o zalioù.\n5 Ne vo ken a noz, n’o devo ken ezhomm eus lamp nag eus sklêrijenn an heol, rak an Aotrou Doue o sklêrijenno. Int a reno e kantvedoù ar c’hantvedoù.\nDont a ra Jezuz en-dro prest\n6 Lavarout a reas din: Ar gerioù-mañ a zo feal ha gwirion. An Aotrou Doue ar brofeded santel en deus kaset e ael evit diskouez d’e servijerien an traoù a dle c’hoarvezout prest.\n7 Setu, e teuan prest. Eürus an hini a vir gerioù diougan al levr-mañ.\n8 Ha me, Yann, me eo an hini en deus gwelet ha klevet an traoù-mañ. Ha goude bezañ o c’hlevet ha gwelet, e kouezhis da dreid an ael o diskoueze din evit e azeuliñ,\n9 met eñ a lavaras din: Diwall d’ober kement-se. Me eo da genseurt er servij hag hini da vreudeur ar brofeded, hag hini a re a vir gerioù al levr-mañ. Azeul Doue.\n10 Hag e lavaras din: Na siell ket gerioù diougan al levr-mañ, rak an amzer a zo tost.\n11 An hini a zo direizh ra vo direizh c’hoazh, an hini a zo hudur ra en em huduraio c’hoazh, an hini a zo reizh ra vo reizh c’hoazh, an hini a zo santel ra en em santelaio c’hoazh.\n12 Setu, e teuan prest, ha va gopr a zo ganin evit reiñ da bep hini hervez an oberoù en devo graet.\n13 Me eo an Alfa hag an Omega, ar c’hentañ hag an diwezhañ, ar penn-kentañ hag an diwezh.\n14 Eürus ar re a vir e c’hourc’hemennoù, evit m’o devo lod er wezenn a vuhez hag e c’hellint mont e-barzh kêr dre an dorojoù.\n15 Met er-maez e vo ar chas, ar sorserien, ar re hudur, ar vuntrerien, an idolourien, ha piv bennak a gar hag a ra ar gaou.\n16 Me Jezuz, am eus kaset va ael evit rentañ deoc’h testeni eus an traoù-mañ en Ilizoù. Me eo gwrizienn ha lignez David, steredenn lugernus ar beure.\n17 Ar Spered hag ar bried a lavar: Deus. Ra lavaro an hini a glev: Deus. Ra zeuio an hini en deus sec’hed. Ra gemero dour a vuhez evit netra an hini a fell dezhañ.\n18 Testeniañ a ran da biv bennak a glev gerioù diougan al levr-mañ, mar laka unan bennak un dra bennak ouzhpenn ennañ, Doue a lakaio ouzhpenn warnañ ar goulioù skrivet el levr-mañ.\n19 Mar lamm unan bennak gerioù eus levr an diougan-mañ, Doue a lammo e lod eus al levr a vuhez hag eus ar gêr santel, hag eus an traoù a zo skrivet el levr-mañ.\n20 An hini a ro testeni eus an traoù-mañ a lavar: Ya, dont a ran prest. Amen. Ya Aotrou Jezuz, deus!\n21 Gras hon Aotrou Jezuz-Krist ra vo ganeoc’h holl! Amen.


Shaoul (roue Israel) - Wikipedia\nShaoul (roue Israel)\nShaoul war un timbr israelat\nHervez ar Bibl e voe Shaoul (hebraeg : שאול - Šā’ûl, Sha'ul « C'hoantaet ») kentañ roue Israel war-dro 1030-1010 KJK.\nA orin oa eus meuriad Binyamin, mab da Gis. Kejet en dije gant ar profed Shmouel pa pa o klask azenezed dianket hag olevet e vije bet gantañ (1S 9). Kontet e vez ivez e voe tennet d'ar sord e-kerzh ur vodadenn bet galvet gant Shmouel (1S 10, 17-25) pe dibabet gant ar bobl e Gilagal (1S 11, 12-15).\nKoll a reas harp Doue (15, 10). E enebiezh hag e warizi ouzh David a oa en e servij, mignon d'e vab Yonatan ha gwaz e verc'h Mikal, a vez kontet e Levrioù Shmouel. Tizhet e voe gant ur c'hleñved spered. Klask a reas lazhañ David meur a wech.\nGoulenn a reas digant sorserez En-Dor gervel evitañ spered Shmouel (1S 28, 3-25) Mervel a reas e-kerzh emgann Gelboe gant e dri mab (S1 31).\nDavid a voe roue e e blas.\nGwelet e vez evel ur penngadour dreist-holl. Kriz eo e donkad ha ne gompren ket emzalc'h Doue en e geñver.\nAr stumm "Saül" a gaver e troidigezh ar Bibl gant Gwilh ar C'hoad (p. 242).\n↑ 1S 9,1\n↑ Dictionnaire culturel de la Bible, Cerf/Nathan, 1990, pp 233-234\nAdtapet diwar « https://br.wikipedia.org/w/index.php?title=Shaoul_(roue_Israel)&oldid=1978321 »


Kaozeal:Anvioù-badez saoznek - Wikipedia\nNann saoznek eo an darn vuiañ eus an anvioù-se, adalek penn-kentañ al listenn : Abraham, Adam, Albert, Augustus, Basil, Benjamin, Bernard, Charles, Christian, David... Anvioù-badez roet er broioù saoznek int. — Lagad Zoltec (kaozeal) 11 Du 2017 da 17:44 (UTC)\nAli personel. Er wikipediaoù all evel er broioù saoznek int gwelet evel anvioù saozneKBianchi-Bihan (kaozeal)\nEr Wikipedia alamanek eo renket an anvioù Adam, Albert, Basil, Benjamin, Charles, David... er rummad de:Kategorie:Englischer Personenname. Er Wikipedia gallek e kaver Abraham, Charles, David... en ur roll anvet fr:Liste de prénoms anglais. Da'm soñj e c'haller ober heñvel er Wikipedia brezhonek.--Hans Abherve (kaozeal) 11 Du 2017 da 21:02 (UTC)\nAnvioù zo a gaver e meur a yezh, ne vern o orin. Anvioù gresianek ha hebreek zo en holl yezhoù Europa. Abraham zo gallek kenkoulz ha saoznek, bout ma'z eo paotoc'h en eil yezh evit en eben; Bianchi-Bihan (kaozeal) 11 Du 2017 da 21:31 (UTC)\nAmañ memes tra, doare 12 Du da 16:54  zo kalz gwell. Ha da vihanañ e oa lakaet an anv merc'hed hag an anvioù paotred war ar memes renk, ha n'eo ket e traoñ ar porzh.--92.135.64.86 12 Du 2017 da 18:08 (UTC)\nImplij a ran ar pennad-se alies abaoe pell, ha gouzout a ran petra am eus ezhomm da aesaat al labour, ha n'eo ket da sorc'hennoù personel a aesao din al labour. Bianchi-Bihan (kaozeal) 12 Du 2017 da 18:31 (UTC)\nANZAVADENN! Ober a rez an traoù evit da vad, ha n'eo ket evit mad al lennerien (lakaet da "sorc'hennoù personel")--92.135.198.100 12 Du 2017 da 18:57 (UTC).\nKeñveriañ a c'hallez al labour am eus graet ha da hini war ar pennad (ne gomzan ket eus ar pennadoù all) abaoe 2014 ... Sklaer a-walc'h... din n'eo ket un dachenn-c'hoari... Bianchi-Bihan (kaozeal) 12 Du 2017 da 19:58 (UTC)\nEmichañs e chomo an doare-mañ eus ar pennad rak kalz plijusoc'h eo da lenn, hep mar.--Prieladkozh (kaozeal) 14 Du 2017 da 14:55 (UTC)\n... Hag eo ! Evit al lennerien emañ Wikipedia. --80.12.110.201 14 Du 2017 da 15:37 (UTC)!\nTrugarez deoc'h ho-taou! An danvez da lenn ennañ zo bet lakaet ganin, war-bouez un draig dister bennak, pa seller ouzh istor ar pennad. Daoust da vragerezh an IP dizanv n'en deus lakaet anv ebet ouzhpenn, nemet tennet en deus Matilda, al lampon. Ret e vo adlakaat.\nTraoù zo chomet un tamm a-dreuz : ma c'hall ar re a gav brav ar stal peurvravaat, ne vo ket nemet bravoc'h a se. Bianchi-Bihan (kaozeal) 14 Du 2017 da 18:04 (UTC)\nA-douez an "traoù dister" bet ouzhpennet gant 193.252.205.132, ha "n'en deus lakaet anv ebet ouzhpenn", emañ Elton, Kevyn, Heather, Tabatha, Theresa... No comment. — Lagad Zoltec (kaozeal) 14 Du 2017 da 20:16 (UTC)\nYa, ha savet ar pennadoù gantañ ouzhpenn! pe chomet int da sevel? No comment! Bianchi-Bihan (kaozeal) 15 Du 2017 da 06:45 (UTC)\nFazi ganit : da gamarad n'eus bet graet tamm pennad labour ebet : sell mat : https://br.wikipedia.org/wiki/Dibar:Degasadennoù/:193.252.205.132 . Diaes c'hoari gant an IPoù, faziañ a c'haller a-wechoù. Bianchi-Bihan (kaozeal) 15 Du 2017 da 06:50 (UTC)\nMet piv e c'hall bezañ ar freuzer?[kemmañ ar vammenn]\nTud zo a gav a-bouez lakaat ur patrom en ur pennad, ha dre zindan, lemel danvez holloueziadurel. https://br.wikipedia.org/w/index.php?title=Anvioù-badez_saoznek&diff=prev&oldid=1775192. Pegen brav ! Bianchi-Bihan (kaozeal) 15 Du 2017 da 06:42 (UTC)\nCinderella[kemmañ ar vammenn]\nCinderella, Cindy a oa skrivet, ar pezh a zo diwir.\nCinderella n'eo ket un anv-badez saoznek a roer d'ar merc'hed ; troidigezh an italianeg Cenerentola eo, diwar lesanv ar sklavez er gontadenn anavet evel Luduennig. Piv a yaje da reiñ an anv reuzius-se d'ur plac'hig, a hent all ?\nCindy n'eo ket ur berradur eus Cinderella, evel-just, eus Cynthia ne lavaran ket ; cf. ar pennad saoznek ; lakaet em eus Cindy da heul Cynthia neuze. — Lagad Zoltec (kaozeal) 18 C'hwe 2018 da 16:49 (UTC)\nAdtapet diwar « https://br.wikipedia.org/w/index.php?title=Kaozeal:Anvioù-badez_saoznek&oldid=1784686 »\nKemmoù diwezhañ degaset d'ar bajenn-mañ d'an 18 C'hwe 2018, da 16:49.


Lannarstêr a ya war-zu live 3 ar garta Ya d’ar brezhoneg\nYa d'ar brezhoneg 21/02/2018\nLid-reiñ al label 2 ha lid-sinañ ar garta d’al live 3 a zo bet dalc’het e mediaoueg Lannarstêr d’ar Sadorn 17 a viz C’hwevrer 2018.\nLid-reiñ al label 2 ha lid-sinañ ar garta d’al live 3 a zo bet dalc’het e mediaoueg Lannarstêr d’ar Sadorn 17 a viz C’hwevrer 2018 dirak an it. Thérèse Thiery, maerez, an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik, an it. Mireille Peyre, eilmaerez hag an it. Françoise Dumont, kuzulierez-kêr dileuriet evit ar brezhoneg.\nRoet eo bet al label a live 2 da Lannarstêr evit bezañ kaset da benn 14 ober hag a zo ket gwiriekaet gant an Ofis Publik.\nDivizet ez eus bet gant ar C’huzul-kêr mont pelloc’h en e engouestl dre gas da benn 5 ober ouzhpenn a-benn 3 bloaz. An oberoù-se a sell ouzh ar stummañ gwazourien evit al lodenn vrasañ. Rakwelet ez eus bet ivez kas ur pezh labour war dachenn ar panellerezh.\nMod-all e vo labouret evit digeriñ 2 hentad divyezhek publik, ouzhpenn d’ar re a ya en-dro dija e skolioù ar gumun, a-benn 2020 gant ar pal kaout da nebeutañ 10% eus skolidi Lannarstêr er c’hlasoù divyezhek er 1añ derez.\nMat eo notenniñ eo Lannarstêr ar 6vet kumun er Mor-Bihan o vont war-zu live 3 ar garta Ya d’ar Brezhoneg goude Henbont, Langoned, Pleskob, Kewenn ha Plañvour.


Bremañ - Niv. 371\nD'ar mare ma klever anv eus ur frapad nevez da zont en digreizennañ ez eus soñjet deomp ne vefe ket fall teurel ur sell ouzh hon Istor. Un Istor, dianavezet, kuzhet pe distummet.\nUnan eus an elfennoù pennañ a c'hell magañ emskiant ar Vretoned ez eo ha n'eo ket souezh e vefe kont evel m'emañ en ur Stad a zalc'h da gaout da bal enteuziñ kement tra n'eo ket gall.\n"Rannvroel" eo deuet hor yezh da vezañ, pe "minorelaet" d'ar gwellañ tout. Stagidigezh Breizh ouzh Bro-C'hall zo bet plantet en hor pennoù evel un dra a oa tonket, un dra a oa da vezañ forzh penaos, evit brasañ mad ar Vretoned, anat eo. A-hend-all, soñjit 'ta, e vijemp ken warlerc'hiet hag annezidi an Izelvroioù pe kêriz Barcelona marteze…\nBetek er pezh a anver "Emsav" e klever bremañ tud a lavar n'eus pobl ebet e Breizh ha n'eus ket ur vroad eus Breizh… Fin, pa vezont e Breizh bepred, peogwir pa vezont o pourmen o c'halite en Euskadi pe e Korsika, da skouer, n'eus ket taeroc'h "broadelourien" egeto.\nKlask saveteiñ hor yezh hag hor sevenadur oc'h "en em zigareziñ" evit ar pezh ez omp, pe o nac'h ar pezh ez omp zoken, o krediñ e vo roet muioc'h a frankiz deomp evel-se, zo ur pezh fazi hag un hent-dall. N'eo ket evel-se ez eo bet saveteet an euskareg, ar c'hatalaneg pe ar c'hembraeg.\nDeskomp eta diwar hon amzer dremenet. N'eo ket evit hec'h azeuliñ, na sevel mojennoù da gemer plas re an amezeg. Evit mont er-maez eus hor skizofreniezh ha sevel hon dazont en ur mod seder, ne lavaromp ket.\nPiv e oa Geronimo? E anv bepred zo sanket don er speredoù.\nAr c'hilt: dilhad ar pennoù kleiz\nHa gwiskañ ur c'hilt a vefe perzh ar pennoù kalet da gentañ?\nBerzh ar rotelerezh e kêr\nImplij ar rotelerioù zo o vont war gresk er c'hêrioù.\nDistro-skol 2012, gant harp an Ofis publik\nUr sell war an distro-skol hag ar c'hlasoù ha skolioù brezhonek nevez.\nHon istor, alc'hwez hon dazont.\nDilennidi Lannuon a-enep Ai'ta: ur barrad imor divuzul\nJeu zo bet etre izili Ai'ta Treger ha dilennidi zo eus ti-kêr Lannuon.\nDeiz-ha-bloaz an DABU\nDek vloaz zo e oa bet kinniget stummadur kentañ an DABU.\nSkipailh mell-droad Breizh o treistbevañ\nN'eo ket aes derc'hel skipailh mell-droad Breizh da vont.\nTri levr, daou evit ar vugale en o zouez, hag ur bladenn gant Oi Polloi.\nStartijenn abaoe 15 vloaz\nLidet e vo 15 vloaz ar strollad sonerien Startijenn e miz Here ha Du.


Viggo Mortensen e 2020\nViggo Peter Mortensen a zo un aktour, ur barzh hag ul livour, met anavezet eo bet p'en deus c'hoariet Aragorn e-barzh an tri film The Lord of the Rings sevenet gant Peter Jackson : The Lord of the Rings: The Fellowship of the Ring (2001), The Lord of the Rings: The Two Towers (2002 ha The Lord of the Rings: The Return of the King (2003).\nViggo Mortensen a zo Amerikan, ganet eo d'an 20 a viz Here 1958 e New York. E dad a oa eus Danmark hag e vamm a oa stadunanat. Tremenet en deus e vugaleaj e Manhattan a-raok heuliañ e diegezh e Venezuela, en Arc'hantina, hag e Danmark. E dud a zispartias pa oa en e 11 vlez. Mont a reas neuze d'ar Stadoù-Unanet da veviñ get e vamm hag e zaou vreur, e New York.\nEus 1987 betek 1998 ez eo bet dimezet da Exene Cervenka, kanerez ar strollad punk X () ; ur mab o deus bet, anvet Henry Blake Mortensen. Cholbet eo bet gant Lola Schnabel ivez.\nKomz a ra spagnoleg, daneg ha saozneg ha barrek a-walc'h eo e galleg, en italianeg e svedeg hag e norvegeg.\nE 1982, distro er Stadoù-Unanet, e krogas gant studioù evit bout aktour get Warren Robertson da gelenner hag e pignas war al leurenn evit ar wezh kentañ er c'hoariva Workshop, e New York. Lakaat a reas ar pezh-c'hoari Bent war al leurenn, a reas berzh bras e Los Angeles, hag a a dalvezas dezhañ resev ur priz (Dramalogue Critic's Award).\nE 1985 e voe merzet e voe e-touesk aktourion e gentañ film, Witness gant Peter Weir, ma c’hoarie un [[Amish]. E gwirionez ne oa ket e film kentañ rak kemeret en doa perzh e-barzh The Purple rose of Cairo get Woody Allen hag e Swing Shift, met troc’het e oa bet an tammoù ma c'hoarie. Goude-se avat e labouras e filmoù eil rummad evel Prison hag e Leatherface: Texas Chainsaw Massacre III,”Young Guns 2”. Ret e voe dezhañ gortoz 1991 evit diskouez e varregezh e-barzh The Indian Runner, get Sean Penn, ma c’hoari un den taer moustret gant Brezel Viêt Nam.\nGoude se en devoe poan o kavout un roll kevatal ha c'hoari a reas eil rolloù en un toullad filmoù. E 1994 e c’hoarias ur gangster en ur gador-ruilh e-barzh Carlito's way eus Brian De Palma. E kalz filmoù birvidik e voe e-pad ar blezadoù 90, evel G.I. Jane Ridley Scott hag A perfect murder Andrew Davis. Gwelout a reer anezhañ o c'hoari e Crimson Tide Tony Scott, Daylight Rob Cohen, A Walk on the Moon Tony Goldwyn, American Yakuza Frank A. Cappello, Vanishing Point, ur remake sevenet gant Charles Robert Carner, e daou film aozet gant Philip Ridley, The Reflecting Skin ha The Passion of Darkly Noon, e 28 Days hag e The Prophecy, gant Christopher Walken, sevenet gant Betty Thomas.\nBarzh ha livour eo Viggo ivez. Labourat a reas get Jane Campion (livourez ha sevenourez filmoù) e-barzh The portrait of a lady ha get Gus Van Sant e Psycho e 1998.\nKent c'hoari roll Aragorn e oa anavet ar muiañ evit bout c'hoariet an ofiser John Urgayle in G.I. Jane gant Demi Moore.\nBerzh gwirion a reas get ar filmoù The Lord of the Rings, ma c’hoari Aragorn, roue ar Gondor, unan eus tudennoù pennañ ar film. Tri blez àr-lerc’h, goude bout echuet an trede film, e krogas en ur film all get Hidalgo Joe Johnston), ma c’hoari ur cow-boy rediet d’ober ur redadeg en dezerzh. C’hoariet en deus ivez e-barzh A History of Violence, ur film deuet er-maez e miz Here 2005.\n(en) Viggo Mortensen en Internet Movie Database\nAdtapet diwar « https://br.wikipedia.org/w/index.php?title=Viggo_Mortensen&oldid=1911956 »\nKemmoù diwezhañ degaset d'ar bajenn-mañ d'an 28 Gwe 2021, da 14:12.


keloù - Wikeriadur\nkeloù /ˈkɛːlu/ gourel, (liester : keleier)\nbezañ keloù eus udb:\n[...] hag evel-se a zo bet keloù a gement-se holl e-touez ma re, hag e c'hallet krediñ, n'eus ger gaou en kement am eus kontet deoc'h. — (Fañch an Uhel, Kontadennoù ar Bobl/1, Al Liamm, 1984, p. 36.)\nna vezañ keloù ebet eus udb\n...ne oa keloù ebet anezhañ.... — (Fañch an Uhel, Kontadennoù ar Bobl/3, Al Liamm, 1988, p. 84.)\nTremenet e oa un deiz hag ur bloaz ha keloù ebet diouto, hag ar roue kozh a zalc'he da fallaat. — (Marsel Klerg, Faltazi an amzerioù kent, Mouladurioù Hor Yezh, 1999, p. 23.)\ndont, erruout ur c'heloù\nAr c'heloù a gement-se a yoa deuet betek ennomp-ni, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 53.)\nembann ur c'heloù\nHa da sul, war-lerc'h ar pron, p'en deveze ur c'heloù bennak e-giz-se da gemenn d'e barrezianiz, ec'h embanne atav a vouezh uhel evit echuiñ : « Setu perak an otrou mêr ha me ' ya mat ! » — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 245.)\nkaout keloù eus un den\nkaout eus keloù un den : klevout komz anezhañ.\nErwan Pennaoroz en deus bet keloù digant e niz Goulc'han Gwezenneg hag a zo, en Naoned, war ar studi louzaouer. Brogarour, Onenn, 1936, p. 63.\nkas keloù da ub\n"[...]... Mar ne vijen ket kavet bremañ-souden war ma boutell blouz, e vefe diskredet war ma c'houst raktal, hag ar beleg kaset keloù dezhañ war an eur. [...]." — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 97.)\nkemenn ur c'heloù\n..., pedet gant va mamm-gozh da vont di da gemenn ar c'heloù : ... — (Jarl Priel, Va Zammig Buhez, Al Liamm, 1954, p. 44.)\nklevout ur c'heloù\nGwelet a rit pegen trist eo aet homañ pa he deus klevet ar c'heloù, — (Jules Gros, Le trésor du breton parlé Deuxième Partie, 1970, p. 542.)\nreiñ keloù eus un den → Termenadur da glokaat (Ouzhpennañ)\nUnan bennak anezhe a roio dimp keloù eus Priñsez ar Velandinenn. — (Fañch an Uhel, Kontadennoù ar Bobl/1, Al Liamm, 1984, p. 141.)\nbezañ keloù, keloù nevez, gant ur vaouez: bezañ brazez\nKeloù zo ganeoc'h, a welan.\n(relijion) : Ar C'heloù Mat : an Aviel\nanv-lec'h : Ar C'heloù : anv ar reier dirak porzh Keriti, e Pennmarc'h.\nalamaneg : Neuigkeit (de)\nesperanteg : novaĵo (eo)\ngalleg : nouvelle (fr) , information (fr)\ngresianeg : νέο (el) (néo)\nportugaleg : novidade (pt) , notícia (pt)\nsaozneg : piece of news (en) , news (en) (~ item)\nspagnoleg : noticia (es)\nAdtapet diwar « https://br.wiktionary.org/w/index.php?title=keloù&oldid=311473 »\nDernière modification le 19 C'hwe 2021, à 11:12\nKemmoù diwezhañ degaset d'ar bajenn-mañ d'an 19 C'hwe 2021, da 11:12.


Buhez ar Sent/1894/Nazer ha Sels - Wikimammenn\nBuhez ar Sent/1894/Nazer ha Sels\n◄ Samson Nazer ha Sels Martha ►\nE kement leac’h ma tremene e prezege ann Aviel, hag erruout a eure evelse e Milan. Eno e oue kroget ennhan dre urs ar gouarner, hag hema ne espernaz netra evit ober d’ezhan kinnig ezans d’ann idolou. Mes Nazer a jomaz bepred stard er feiz, hag ar gouarner, o velet n’oa ket evit dont a benn anezhan, a lavaraz he skourjeza betek ar goad hag he gas goudeze er meaz euz a gear.\nAr Zant a zride he galoun gant ar joa abalamour m’oa bet kavet din da c’houzanv eunn dra bennag evit Jezuz-Krist. Neuze e skoaz etrezek ar Frans ; rak Doue he-unan her galve da vont di. Hogen, enn eur gear euz ar vro-ze, eur vamm gristen a ginnigaz d’ezhan he mab, a ioa c’hoaz bihanik, enn eur lavaret : « — Me’m euz c’hoant ez afe hema da ober koumpagnunez d’ehoc’h ken na blijo gant Doue ho tigemeret ho taou enn he varadoz. »\nAr paotrik n’oa ket c’hoaz badezet. Nazer a roaz d’ezhan ar vadiziant hag hen hanvaz Sels. Heb dale e ouent taolet ho daou er prizoun, ha Selsik a oue bourrevet enn eur feson skrijuz, Mes treac’h e oue d’he vourrevien, ha n’en devoue ket aoun evit lavaret d’ar barner : « — Ann Doue a zervichann ho parno ive d’ho tro. »\nGoulskoude unan bennag a gountaz d’ann impalaer ar pez a rea Nazer e Frans. « — Ne ehane, eme ann diskuiller-ze, da redet ar vro enn eur ziskar ann idolou, hag enn eur ziskleria d’ann holl eo Jezuz-Krist ar guir Doue en deuz krouet ann env hag ann douar. Eur maread tud a grede anezhan abalamour d’ann nerz euz he gomzou hag abalamour d’ar miraklou a rea. »\nAnn impalaer a roaz urs raktal dagas ar Zant da Rom. Mes, kaer en devoue, ne c’hellaz morse, na dre bromesaou, na dre c’hourdrouzou, lakaat Nazer da adori ann doueou faoz, hag ar c’hristen kalounek a oue koundaonet erfin da veza beuzet er mor asambles gant ar paotrik Sels ; rak hema a ioa bet ato he goumpagnoun fidel abaoue m’oa badezet.\nHo daou eta e ouent stlapet divar eur vag e kreiz ar mor braz, pell dioc’h ann aod. Mes, d’ann ampoent ma\nsonje d’ho bourrevien oant dija maro, e ouent guelet, o\nAdtapet diwar « https://br.wikisource.org/w/index.php?title=Buhez_ar_Sent/1894/Nazer_ha_Sels&oldid=29078 »\nKemmoù diwezhañ degaset d'ar bajenn-mañ d'an 11 Kzu 2011, da 18:14.


Kendalc'h Keltiek - Wikipedia\nAr c’hwec’h bro geltiek\nAr C'hendalc'h Keltiek Etrebroadel zo un aozadur sevenadurel a glask kas war-raok yezhoù ha sevenadurioù ar c’hwec’h bro geltiek : Iwerzhon, Bro-Skos, Kembre, Breizh, Kerne-Veur hag Enez Vanav. Embann a ra ez eo e bal "... kas war-raok sevenadur ha yezhoù ar pobloù keltiek ha derc’hel liammoù hag ur c’henlabour strizh etre ar pobloù-se."\nSavet e oa bet e 1917 en Eisteddfod Birkenhead, war harzoù Kembre, hag abaoe e vez bodet bep bloaz pe dost. E gwirionez e oa bet klasket sevel aozadurioù heñvel o fal en XIXvet kantved (Celtic Association ha Pan-Celtic Congress) ha div wech dija, e 1838 hag e 1867, e oa bet bodet dileuridi eus ar broioù keltiek.\nPep a skourr eus ar C’hendalc’h Keltiek zo er c’hwec’h bro ha gant pep skourr e vez brudet palioù ar C’hendalc’h en e vro hag aozet ur vodadeg etrebroadel enni, bep c’hwec’h bloaz pe dost.\nUn aozadur sevenadurel eo ar C’hendalc’h Keltiek ha n’eo ket un aozadur politikel evel ar C'hevre Keltiek. En em zisrannet e oa bet ar C'hevre Keltiek, just a-walc’h, eus ar C'hendalc'h Keltiek, evit gallout kas da benn ul labour war an dachenn bolitikel.\nAozet e vo ar C'hendalc'h Keltiek e Breizh e 2018, e Kemper.\nKendalc’h Keltiek Etrebroadel\nLec’hienn ar C’hendalc’h Keltiek\nIstor ar C’hendalc’h Keltiek\nINTERNATIONAL CELTIC CONGRESS 2012 - 23th July - 28th July - Lycée agricole de Kernilien Gwengamp (Guingamp) – Brittany\nAdtapet diwar « https://br.wikipedia.org/w/index.php?title=Kendalc%27h_Keltiek&oldid=1930527 »\nKemmoù diwezhañ degaset d'ar bajenn-mañ d'an 2 Gen 2022, da 21:44.


Albanie, la transition\nE-pad un hanter-kantved e voe Albania, e mervent ar Balkanioù ar vro serrañ er bed a-bezh, dindan ren an diktatour Enver Hoxha a oa e c’her-stur divide et impera (disrann ha ren). Gwasket eo bet ar bobl gant ar gouarnamant-se, diazezet e (...)\nBalkan rhapsodies 78 measures of war\nEtre Kosovë ha Serbia, sell un etnografour amerikan, an estrañjour kentañ anezhañ o tont e Serbia e 1999.\nManifesto teir Bosniadez yaouank : youc’hadenn ar vuhez fas d’ar brezel.\nOuzhpenn kant skouat zo e Beograd, Rromiz o chom enne. Da bugale unan dioute, dic’hortoz ha leun a spi, eo bet roet ar gaoz gant ar filmaozourez.\nGood bye, how are you ?\nUr sell ouzh ar mod ma c’hoari Serbiz an diaz gant al lavar hag ar c’hraklavarennoù evit talañ ouzh follentez ar pennoù bras ha dispenn anezhi.\nil était une fois la Yougoslavie : Cinéma Komunisto\nGant Tito, prezidant Yougoslavia e voe krouet ur meni « Hollywood ar Reter » e Beograd, a voe desachet eno steredennoù a-seurt gant Richard Burton hag Orson Welles, kement ha teurel blaz an hoal war ar striv broadel-se. Gant e vannour-filmoù (...)\nUr varzhoneg a skeudennoù gant gerioù Godard.\nBezañ zo eus ar Serbad Želimir Žilnik unan eus an nebeud filmaozourien er Balkanioù hag a daol pled ouzh Rromiz ar broioù-se.\nUr radio hag a ra ul liamm etre kumuniezhoù Serbia pell an eil diouzh eben.\nKosovo mission inachevée\nDalc’hoù diheubidigezh Kosovë ; skoilhoù ouzh kefridi UNO : ur sell geopolitik lemm.\nStourm an houarnachaer hag e wreg, n’o devez tamm gwir na skoazell sokial ebet e Bosnia a-vremañ.


Journal de Renaud Camus, mardi 22 mars 2016\ncréée le mercredi 23 mars 2016, 15 h 07\nmodifiée le mercredi 23 mars 2016, 18 h 42Plieux, mardi 22 mars 2016, une heure et demie du matin. Un nouvel attentat, islamiste, selon toute apparence, a entraîné la mort de plusieurs dizaines de personnes, ~~~ ~~~~~~, ~~ ~~~~~~~~~~, ~~~ ~~~~~~~ ~~~ ~~~~~ ~~~~~~~~~~~ ~~~~~~~. ~~’~~~ ~~~~~~~ ~~ ~~~ sujet dès que ~~’~~~ ~~~~~ ~~~~~~~~~ ~~~~ ~~~~~~~~~ ~~~~~~, ~~~ ~~~ ~~~~~~~ ~~~~~~~~~~ ~~~~~~ ~~~ ~~~~~~~~, ~~~~~~~~ ~~~~ ~~~ ~~~~~ ~~~~~~~~~, ~~~~ ~~~~~~~ ~~ ~~~~~~~ ~~~~ ~~~~~~~~~, ~~~~~, ~~~~~~~~~~~~~~~~~, ~~ propos des réactions ~~~~~~~~~~~~, ~~~~ ~~~ ~~~~~~ ~~’~~~~ ~~~~ ~~~~~~ ~~ ~~~~~~~~~, ~~~~ ~~~~~~~~~~ ~~~~~~~~~~~ ~~~ ~~~ ~~~ ~~~~~~ ~~~~~~~~~~-~~~~~~~~~~. ~~~~~~ ~~~~~~~~~ ~~’~~ ~~~~~ ~~~~ ~~~~~~~~~~ ~~~ récupération, ~~~ ~~~ me suis même ~~~~~ ~~~~~~~~ ~~~~~~~~~~~~ ~~~ charognard.\nLe ~~~~~~~~ ~~~~~~~~~~~~, ~~~~~~ ~~~~ ~~~~~~ ~~~~~ ~~~~~~~~ ~~~~~~~, ~~~ ~~~~~ ~~~~ ~~~~~~~~ ~~~~~, ~~~~~~~~ ~~~ ~~~ ~~~~~ ~~~~~~~~~, ~~~ ~~~~~~~~~ ~~~~~~~~, ~~~ nom de la ~~~~~~~~, ~~~’~~~ ~~’~~~~~~~~ ~~~ ~~~~~~~~~~ ~~~ ~~~~~~~~ ~~~~~~~~~~ ~~~~~~ ~~~~ ~~~~~~~~~~~ ~~~ ~~~~ ~~~~~~. ~~~ ~~~~~~ ~~~ ~~~ ~~~~~~~~~ ~~~ ~~~~~~~~~~~ ~~~’~~~ ~~~~ ~~~~~~~~ ~~~~~ ~~~~~~ ~~~ rien ne confirme ~~~~ ~~~~~~~~~, ~~~ ~~~~~~ ~~~ ~~~~~~~~ ~~’~~~~~~~~ ~~~~ rien.\nJe ~~~ ~~~~~~ ~~~~ ~~~~~ ~~~~~~ ~~~~~~~~~ ~~~’~~~ ~~~~~~ ~~~ ~~~~~ ~~~~~~~~~~~ ~~~~ ~~~~~~~~~ ~~~ ~~~ ~~~~~~~~ ~~~ ~~~~~~ proches, mais il ~~~ ~~~~~ ~~~~~ ~~~~~~~ ~~~~~~~~~ ~~~~ ~~~~~~~ ~~~~~~~~~~~ ~~ ~~~~~~~~~ ~~~~~~~~~~~~~, ~~~ ~~~ ~~~~~~~~~~ ~~~~~~~~~~~~~~, ~~~~ ~~~~~~~~. ~~~~~~~ ~~~~ ~~~~~~~ ~~~~~~~~~~~~ ~~~~ ~~~~~~ ~~~~~~ ~~~~~~~~~~~ ~~~ ~~~~~~~~~ soit absurdes (condamne fermement…, ~~~~. : ~~~~~~ ~~~ ~~~ ~~~~~~~~ ~~~ ~~~~ ~~~~~~~~~~…), ~~~~~, ~~~~~ ~~~~~~~~, ~~’~~~~ ~~~~~~~~ ~~~~~~~~~~ (I [petit cœur] Bruxelles, Je ~~~~~ Bruxelles, Tous Bruxellois, ~~~~.). ~~~~~~ ~~’~~~~~~~~~, l’esthétique dit exactement ~~~ ~~~~~~~ ~~~~ ~~~~~~~, ~~~ ~~~~ ~~~~~~~~~~~. ~~~~~~~~~~~~ ~~~~~ ~~~ ~~~~~ ~~~~ ~~~~~~~~~~ ~~~~~~~ ~~~~~~~ ~~~~~~~~~~~ ~~~~ ~~~ ~~~~~~~~, ~~~ ~~~~~~~~~ ~~~~ ~~~~~~~~ ~~~~~~~~, ~~~~ ~~~~~~~ ~~~~~~~~~ ornés de petits ~~~~~~, ~~~~ ~~~~~~~~ ~~~~~~~ ~~~~~ ~~~~~~ ~~~~~~~~~~~ ~~~ ~~~~~~~~~~, ~~~ ~~~~~~~~~~ ~~~ ~~~~~~~ ~~~ ~~~ ~~~~~~~~ ~~~~ ~~~~~~~ ~~~~~~~~, ~~~~~~~ ~~~~ ~~~~~~~~ ~~~ ~~~~~~~~~~. ~~~ ~~~~~~~ ~~~ ces brocantes misérables ~~~~ ~~~ ~~~~~~~~~~~~~~~~ ~~~~~~~~~ ~~~ ~~~ ~~~~~~~ ~~~ ~~’~~~~~~~ ~~~~~ ~~~~~~~~~~ ~~~~~ ~~~~~~~~ ~~~ ~~~~ ~~~~~~~~, ~~~~ ~~~~ ~~~~~~~~~~ ~~~ ~~~~~ ~~~~ ~~~~~~~~~ ~~~~~~~ ~~~ ~~~ ~~~~~~~~~ généralisée. S’en approchent ~~~~ ~~~~~~~ ~~~ ~~~~ ~~~~~~~ ~~~~ ~~~~ ~~~~~ ~~~ ~~~~~ ~~~~~~~~~~~ ~~~~~~~~~, ~~~ ~~~~~ ~~~~ ~~~ ~~~~~~’~~~~ ~~~~~~ mots :\n« ~~~ ~~~ ~~~~~~~~ ~~~~ ~~~ ~~~~ ~~~~~ ~~~ ».\nJ’aime mieux passer ~~~~~ ~~~~~~~~ ~~~~ ~~’~~~~~ ~~~~~ ~~~ ~~~~~ ~~~ ~~~ ~~~~~ ~~ ~~~~ ~~~~~~~~~~~~~ ~~~~-~~~~~~~~, ~~~~-~~~~~~~~~~, ~~~~~~~~~~~~~~, ~~~~ ~~~~~~~~~~ ~~~~~ ~~~~ ~~’~~ ~~~~~~~~ ~~~ ~~~ ~~~~ ~~~ ~~~~~ que se lover ~~~~ ~~~~~~~~ ~~’~~~~~~~~~ ~~~ ~~~~~~, ~~’~~~~~~~~~~ ~~~ ~~~~~~, ~~~ ~~~~~~~~~~~. ~~’~~~~~~~~, ~~’~~~~ ~~~ ~~~~~ ~~~ ~~~ ~~~~~~~~, ~~~~~~~~ ~~~~~ ~~’~~~~ ~~~ ~~’~~~~~~~~~~~, ~~~ ~~~~ ~~~ ~~~~~ ~~~~ ne pas être ~~~~. ~~~~~ ~~~~ ~~~~~~~~ ~~~~~~~~~~~~ ~~~ ~~~~~~ ~~’~~~ ~~~~~ ~~~~~ ~~~ ~~~~~~~~ ~~~~~~~~~~, ~~~~~ ~~~~ ~~~ ~~~~~~~~~~~ ~~~~~~ ~~~~~ ~~~~~ ~~~ ~~~~~~ ~~~~~~ ~~~~~ ~~~ ~~~~~~~~. ~~~~ je suis de ~~~~~ ~~~~~ ~~~~~ ~~~ ~~~~~~~~ ~~~~~ ~~~ ~~~~~~~ ~~~~~~ ~~~~ ~~’~~~~~ ~~~ ~~~~ ~~’~~~~~~~ ~~~~~~~~~~~~~ ; ~~~~ ~~~ ~~~~~~~~ ~~~~~ ~~~ ~~~~~~ ~~~~~ ~~~ ~~~~~~~~~ ~~~~ ~~’~~~~ ~~~~~~ ~~~ avec l’Europe déchiquetée ; ~~~~ ~~~ ~~~~~ ~~~~~~~~~ ~~~~ ~~~ ~~~~~~~~~~~~~ ~~~~ ~~~~~~ ~~~~~~~ ; ~~~~~ ~~~ ~~~ ~~~~~ ~~~~ ~~~ ~~~’~~~ ~~ ~~ ~~ ~~~~~~~, ~~~ ~~~ ~~~~~ ~~~~~ ~~~~~ tout ce qu’il ~~ ~~ ~~ ~~~~~~~, ~~ ~~~~~~~~ ~~~~~~~~~~~~~ ~~~~ ~~~~~~~~ ~~~ ~~ ~~~~~~~~ ~~~~ ~~~~~~ ~~~~~~~~~~~. ~~~ ~~’~~~~ ~~~~ ~~~~ ~~~~~~~ ~~~ ~~~ ~~~~~~~~~ ~~~~~~~~~ ~~~~ ~~~~~~~~~ ~~~~~~~~~~~ dans les bras ~~’~~~ ~~~~~~~~~ ~~~ ~~~~~~~ ~~~~ ~~’~~~~~~~ ~~ ~~~~~~~, ~~’~~~~~~~ ~~~~ ~~~~~~ ~~~~~ ~~ ~~~~~ ~~~~~~ ~~~~~~~~~~~ ~~ ~~~ ~~~~~~~~~~ ~~~~~ ~~~ ~~~~~~~~~~~~ ~~’~~~ ~~~~~~~~~~ ~~~~~~~~~~, ~~~~~~ ~~~ livré. C’est de ~~~ ~~~~~~~ ~~~~~~~ ~~~ ~~~ ~~~ ~~~~~~~~~~~ ~~~ ~~~~~~, ~~~ ~~~~~~~~ ~~~ ~~~ ~~~~~~~~ ~~~~~~ ~~~~~~~~ ~~ ~~~~~~ ~~~~~ ~~ ~~’~~~~~~~~~ ~~~~~~~~ ~~’~~~~ ~~~~~~~~~.\nvoir l’entrée du mardi 22 mars 2016 et ses 2 images dans Le Jour ni l’Heure


An degemer hag an treuzdougen meret gant ar Rannvro · Région Bretagne\nDegemer > Hon obererezhioù > Hor raktresoù meur > Al lise publik Simone Veil e Liverieg > An degemer hag an treuzdougen meret gant ar Rannvro\nAn degemer hag an treuzdougen meret gant ar Rannvro\nCrédit photo : Lycée Simone Veil – Région Bretagne – Sembreizh – Architecte mandataire : Chomette-Lupi et Associés-Architectes – Architecte associé : Atelier Loyer\nUn oberenn savouriezh c’houzañvat ar muiañ ma c’haller\nChoazet eo bet ar raktres kinniget gant ar c’habined Chomette-Lupi, kevelet gant Atelier Loyer. Gant mestr dileuriet an oberiadur, SemBreizh, eo bet kenurzhiet ha renet al labourioù gant sikour ar Rannvro.\nSavet eo al lise nevez diouzh spered an diorren padus da vat. Rankout a reer doujañ da redioù strizh lakaet gant ar Rannvro e-keñver yec’hed an implijerien (kalite an aer, an dour, an danvezioù implijet…), an energiezh bevezet ha produet, merañ al lastez…\nRaktres arkitektouriezh lise Liverieg – ur weladenn niverel\nVisite virtuelle du lycée de Liffré (version courte)\nDiazezet e vo an endro gwellañ d’al liseidi, evit a sell ouzh bevañ ha deskiñ, gant skipailhoù al lise Simone Veil. En o mesk e vo karget 32 a wazour·ien·ezed rannvroel da lakaat al lise hag an ostilhoù a zo ennañ da vont en-dro evel zo dleet. E-giz-se e vo kont evit ar servij pretierezh, ma vez ar Rannvro war evezh abalamour da servijout predoù a galite bemdez : kenlabourat a ra a-dost gant ar bourchaserien eus Breizh evit reiñ lañs da rouedadoù nes. Gant ar « Garta kalite a-fet pretierezh » e ra ivez evit deskiñ an doareoù mat da zebriñ ha stourm enep an dismantr boued.\nEr c’hantin emservij e vo tost da 700 plas. Servijet e vo predoù eno hep ehan d’al Lun, d’ar Meurzh, d’ar Yaou ha d’ar Gwener da boent kreisteiz. Priz ar predoù a vo treziadoù pevar devezh.\nEvel ma kustum ober ar Rannvro pa vez digoret ul lise nevez, emañ er mareoù-mañ o sevel raktres an hentadoù treuzdougen war-zu al lise Simone Veil. Adalek miz Mae 2020 e c’hallo ar familhoù en em enskrivañ dre al lec’hienn www.breizhgo.bzh. An eurioù hag al lec’hioù arsav a c’hallo cheñch e-kerzh an hañv, diouzh an enskrivadurioù ha goulennoù ar familhoù. E fin miz Eost e vint embannet ent ofisiel.\nEvit gouzout hiroc’h war an treuzdougen d’ar skolioù e Breizh www.breizhgo.bzh


Flavius Arcadius - Wikipedia\nPadelezh Genver 383 – 395\n(Augustus dindan ren e dad);\n395 – 1 a viz Mae 408\n(impalaer ar Reter,gant e vreur\nHonorius impalaer er c'hornôg)\nKoulzad Riez Theodozian\nEn e raok Theodosius Iañ\nWar e lerc'h Theodosius II\nAnv badez Flavius Arcadius\nGanedigezh 1añ a viz Genver 377 - Spagn\nMarv 1añ a viz Mae 408 (31 bloaz)\nTheodosius Iañ (tad)\nAelia Flaccilla (mamm)\nAelia Eudoxia (gwreg)\nArcadius (latin : Flavius Arcadius Augustus ; henc'hresianeg : Ἀρκάδιος / Arkadios), ganet d'ar 1añ a viz Genver 377 e proviñs roman Hispania (Spagn a-vremañ) hag aet da Anaon d'ar 1añ a viz Mae 408, a voe kentañ impalaer Bizantion adal 395 betek 408.\nMab henañ Theodosius Iañ hag e wreg kentañ Aelia Flaccilla e oa Arcadius ; breur e oa ivez da Honorius, impalaer ar C'hornôg. E dad a renas adal 378 betek 395.\nC'hwec'h vloaz e oa Arkadius e miz Genver 383 pa roas e dad dezhañ an titl a Augustus, a dalveze kement ha besrener hanterenn reter an impalaeriezh. E vreur Honorius a voe anvet da Augustus e 393 evit lodenn gornôk an impalaeriezh.\nPa oa o ren, dre ma oa un den gwan anezhañ, e voe rannet ar galloud etre e wreg Aelia Eudoxia ha maodierned a-bouez.\nEvel impalaerien, Honorius a oa dindan galloud ar Vandal romanekaet ha Magister militum Flavius Stilicho ; evit Arcadius a oa dindan galloud e vinistr Rufinus. Stilicho en dije klasket lakaat an daou impalaer dindan e c'halloud betek lakaat muntrañ Rufinus gant goprsoudarded c'hot e 395. N'eus ket bet kavet prouenn anat ebet a gement-se, met a-dra sur e oa ur redadeg sot politikel ha milourel evit bezañ mestr war div lodenn an impalaeriezh e-pad mare kentañ ren Arcadius.\nTheodosius Iañ Impalaer bizantat\n383 – 395 War e lerc'h :\nAdtapet diwar « https://br.wikipedia.org/w/index.php?title=Flavius_Arcadius&oldid=1960725 »


Loeiz XII (Bro-C'hall) - Wikipedia\nLoeiz XII (Bro-C'hall)\n(Adkaset eus Loeiz XII)\nLoeiz Orleañs, pe Loeiz XII, ganet d'ar 27 a viz Even 1462 e Bleaz (Bro-C'hall) ha marvet d'ar 1añ a viz Genver 1515 e Pariz (Bro-C'hall), zo bet roue Bro-C'hall adalek 1498 betek e varv .\nMab e oa da Charles d'Orléans, dug Orleañs, ha d'ar briñsez Marie de Clèves (1426-1487). E dad a oa niz d'ar roue Charlez V. Ne felle ket da Loeiz XI e c'hallje kaout hêred, ken e redias anezhañ da zimeziñ gant e verc'h Janed a Vro-C'hall, a oa siek a gorf; a spered avat ne oa ket.\nDont a reas da vezañ roue memestra pa chomas divugel Charlez VIII hag Anna Vreizh. Goude torret e zimeziñ e euredas gant ar rouanez intañvez kenkent ha bloaz kentañ e ren.\n2 Brezel foll\n4 Donedigezh d'an tron\nPenn Loeiz XII war ur pezh-moneiz gall e 1514\nE 1485, evel dug en ur renk uhel e kemeras penn un emsavadeg noblañsoù a-gevred gant Frañsez II, dug Breizh e-enep al lezrouanez Anne de Beaujeu, o vezañ ma oa ar roue Charlez VIII, ur minor. Trec'het e oant e Sant-Albin-an-Hiliber e 1488. Toullbac'het e oa bet Loeiz ha dug Breizh lakaet da blegañ dirak Anne de Beaujeu. Anvet eo bet an avañtur ar Brezel foll.\nPa yeas Charlez VIII da roue e oant difachet.\nDonedigezh d'an tronAozañ\nE 1498 e varvas Charlez VIII a-daol-trumm ha ne oa ket chomet bev nep bugel dezhañ ganet diwar ar rouanez Anna Vreizh. Pa oant bet plijet bezañ asamblez e kinnigas ar roue nevez Loeiz da Anna Vreizh dimeziñ gantañ. Met evit kas an dimeziñ da benn e oa ret goulenn an aotre digant ar pab, Alesant VI Borgia, a ranke terriñ e eured kentañ gant merc'h Loeiz XI. Emglev a voe etre ar roue hag ar pab. Kas a reas Alesant VI e vab Cesare Borgia da Vro-C'hall gant an aotre ken gortozet ha roet e voe dezhañ, en eskemm, un dugelezh e Bro-C'hall (dug Valentinois e voe anvet) evit e boan hag aberzhet e voe ur briñsez, Charlotte d'Albret, a voe lakaet da zimeziñ gantañ.\nD'an 8 a viz Genver 1499, ec'h addimezas Loeiz hag Anna Vreizh (1477-1514) e Naoned. Div verc'h o doe:\nKlaoda a Vro-C'hall (1499-1524), dugez Breizh (1514-1524) ha rouanez Bro-C'hall (1515-1524) dre he dimeziñ gant Frañsez Iañ (Bro-C'hall).\nRenée a Vro-C'hall (1510-1575), itron a v-Montargis, dugez Chartrez (1528-1575), dimezet e 1528 gant Ercole d'Este (1508-1559), dug Ferrara, Modena ha Reggio.\ndaou vab, ha n'ouzer ket o anvioù\ndaou vugel all, ha n'ouzer mann anezho.\nEn 1514 e timezas da Mari Tudor, priñsez a Vro-Saoz (1496-1533), merc'h d'ar roue saoz Herri VII, Kembread a orin, ha da Elesbed Plantagenêt ( pe Elesbed Evrog). bugel ebet n'o doe.\nUr mab bastard en doa bet ivez, Michel Bucy, arc'heskob Bourges (1489-1511).\nCharlez VIII Rouaned Bro-C'hall\n1498 – 1515 War e lerc'h:\nAdtapet diwar « https://br.wikipedia.org/w/index.php?title=Loeiz_XII_(Bro-C%27hall)&oldid=1810904 »\nKemm diwezhañ d'an 19 Du 2018 da 19:21\nKemmoù diwezhañ degaset d'ar bajenn-mañ d'an 19 Du 2018, da 19:21.


Ur c’hazino e Gwened | Mat eo da vinistrerezh an Diabarzh\n> Pajenn degemer\nOfisiel eo : aotreet emañ bet kêr Gwened ha Kevredigezh Breizh evit korvoiñ ar c’hazinoioù (KBKK) da zigoriñ ur c’hazino goude bout bet un eil gwezh dirak bodad ar C’hoarioù d’an 13 a viz Genver paseet.\nRak KBKK an hini eo a oa bet dibabet evel dileuradourez ar stal-c’hoari da zonet e Gwened, e Park ar Mor Bihan. Degemeret e oa bet an diviz-se gant ar c’huzul-kêr d’ar 14 a viz an Azvent 2012.\nUn argerzhad strizh-mat\nDa gêr douristerezh ha kouronkiñ e oa bet lakaet Gwened gant un dekred ag an 8 a viz Mezheven 2006. Gelliñ a ra enta degemer ur stal-c’hoari (hervez mellad 1.1 a lezenn ar 15 a viz Mezheven 1907 àr ar c’hazinoioù).\nE 2011 e oa bet boulc’het an argerzhad evit krouiñ ur c’hazino. E-raok e ranke kêr gober ur studiadenn skogiñ ekonomikel hag a ziskouezehe ec’h eus ur goulenn direspont àr dachenn an c’hoarioù. Fiziet e oa bet ar studiadenn-se er strollad a laz armerzhel (SALA) « Atout France », hag a oa bet krouet diàr atiz ministrerezh an Touristerezh, ha kadarnaet e oa bet ganti an dober hag ar fed e vehe kreñvaet dedenn touristel Gwened hag he zolpad-kêrioù gant ur seurt stal. Ar c’huzul-kêr en doa divizet roiñ lañs d’ar raktres, neuze.\nDeiziadoù pennañ ar raktres\nAn 10 a viz C’hwevrer 2012\nA-du e oa savet ar C’huzul-kêr evit ma vehe ur c’hazino e Gwened. Degemeret e oa bet an diviz da voulc’hiñ un argerzhad dileurierezh servij publik (DSP) evit empentiñ, argantiñ, sevel, korvoiñ ha kempenn ar c’hazino. Un DSP eo hollad ar c’hontradoù a vez fiziet dreze mererezh ur servij foran en un dileuradour publik pe brevez gant an dudelezh publik karget anezhañ. Gopr an dileuradour zo liammet dre natur ouzh disoc'h korvoiñ ar servij.\nMiz C’hwevrer ha miz Meurzh 2012\nArgerzhad brudiñ ha lakaat da geveziñ.\n16 a viz Ebrel 2012\nDegemer teuliadoù an danvez-dileuraderion. D’an 23 a viz Ebrel e oa bet degemeret pevar danvez-dileuradour gant ar bodad karget ag an DSP : KBKK, Joa, Tranchant ha Barrière. Ur c’haier kargoù a oa bet kaset dezhe.\n24 a viz Eost 2012\nTermen evit kas ar c’hinnigoù. Daou a oa bet resevet gant kêr, a-benn ar fin : re KBKK ha Joa.\nDielfennet an daou ginnig-se gant ar bodad hag en doa o c’havet mat da vout degemeret. Kroget an atropiñ.\nDibab KBKK, hag en doa graet ar c’hinnig gwellañ hervez pemp dezverk : kalite ar c’hinnig teknikel, kalite ar c’hinnig evit korvoiñ ar c’hazino, kalite ar c’hinnig argant, kalite ar c’hinnig a-fet lezenn, kalite ar c’hinnig a-fet termenoù.\nMiz an Azvent 2012\nBouezhiadeg ha degemer KBKK evel dileuradourez ar stal da zonet.\nMiz Gouel-Mikael-miz Kala-Goañv 2013\n27 a viz an Azvent 2013\nRoet an aotre sevel evit ar c’hazino da zonet.\nMiz Gwengolo 2014\nStudiadenn ouzhpenn gant KBKK kaset da vodad ar C’hoarioù.\nMiz Genver 2015\nAotre gant ministrerezh an Diabarzh.\nAr c’hazino da c’hortoz a zlehe digoriñ e zorioù e fin miz Mezheven 2015 el lec’h ma oa sal an Dibad. Er sizhunioù da zonet e krogo al labourioù.\nDigoridigezh ar c’hazino da vat : penn-kentañ 2017.\nTres ar c’hazino da zonet e Park ar Mor Bihan\nUr sal-c’hoari, ur sal-abadennoù hag ur preti\nUn dachenn a 6 400 m² a lakay kêr Gwened e dalc’h an dileuradour, e Park ar Mor Bihan, gant ur feurm melestradurel hirbad a 20 vlez. An dileuradour a savo ur savadur 3 000 m², gant ur sal-c’hoari, ur sal-abadennoù hag ur preti, hag ur parklec’h 170 plas.\nGrataat a ra ar gevredigezh aoziñ dek arvest a laz broadel pe etrebroadel bep blez hag abadennoù muzik bep dibenn-sizhun. Ar sal-sonadegoù a c’hello degemer 400 den, ar preti a c’hello servijiñ 300 pred. En holl e vo implijet tost da 80 den.\nPetra zo e-barzh ar c’hontrad ?\nAr feurm melestradurel hirbad a dalv evit empentiñ, argantiñ ha sevel ar c’hazino hag evit terkiñ an dachenn tro-ha-tro.\nAr c’haier kargoù zo evit ar c’horvoiñ hepken : karget e vo an embregerezh a gorvoiñ, en he riskl-hi, razh an obererezhioù kazino (c’hoarioù, abadennoù ha preti).\nKBKK he doa kinniget digoriñ ur c’hazino da c’hortoz e sal an Dibad.\nPetra a goust da gêr Gwened ?\nNetra. Koust al labourioù a savo, moarvat, da 10 165 000 € PTB, diàr-goust an dileuradour. Henhenn a savo hag a gorvoio ar savadur e-pad 20 vlez ha kêr Gwened a zay da vout perc’henn àrnañ goude.\nPetra a zegas da gêr ?\nE-pad 20 vlez e vo dastumet bep blez gant kêr Gwened ar feurm paeet gant an embregerezh dileuradour : 40 000 €.\nUr pennwir « kazino » etre 800 000 € hag 1,2 milion a euroioù bep blez a vo dastumet hervez kengreadur ar gevredigezh. En holl e vo paeet tost da 23 milion a euroioù da gêr e-korf 20 vlez ; 1,5 milion anezhe a vo gouestlet d’an aveadurioù sevenadurel ha touristel hag 850 000 € da aveadurioù e Park ar Mor Bihan.\nA-benn 20 vlez e c’hello Gwened dileuriiñ ar servij foran en-dro gant ur feurm melestradurel hirbad hag ur c’haier kargoù skañvoc’h.\nPerzhioù-mat ur c’hazino e Gwened\nUn dra ouzhpenn a-bouez e vo evit an douristed gant ur stal-c’hoari nevez-flamm, ur sal-abadennoù hag ur preti. Tost da 80 000 pratik a c’hortozer a-benn ar blez kentañ.\nDesachiñ kendalc’hidi ouzhpenn tra ma tiorro an touristerezh aferioù.\nKrouiñ 80 implij. Hep kontiñ an implijoù evit sevel ar stal ha kempenn tro-ha-tro dezhi.\nDiorren ar c’hinnig sevenadurel gant dek arvest a laz broadel hag etrebroadel bep blez.\n<- Voltar para: Pajenn degemer